Kaki Bukit dan Wang Kelian Lambang Keunikan Produk Pelancongan Perlis

Kaki Bukit – “Pekan Kaki Bukit di negeri Perlis mempunyai pelbagai tarikan yang tersendiri merangkumi sejarah, tempat ibadat, keunikan dan keindahan alam semula jadi yang masih terpelihara. Selain itu, keunikan dan kepelbagaian biologi di Taman Negeri Perlis khususnya Wang Kelian mempunyai potensi yang sangat tinggi untuk menarik pelancong dari dalam dan luar negara. Antaranya termasuklah Jalan Tasik Meranti yang berpotensi untuk dijadikan sebagai jejak warisan (heritage trail) bagi peminat aktiviti pendakian dan mengembara atau berbasikal untuk menikmati keindahan hutan hujan tropika serta menjalankan hobi memerhati hidupan liar.“

“Pada masa yang sama, terdapat pelbagai produk menarik disediakan di sekitar Kaki Bukit dan Wang Kelian, Perlis yang mampu diintegrasikan menjadi satu produk pelancongan yang terbaik.”

Demikian makluman yang dipersembahkan kepada Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail bersempena dengan Sesi Taklimat Kemajuan Projek Warisan Budaya di Wang Kelian oleh Team Roots & Shoots Malaysia yang disampaikan oleh Peter Ong selaku ketua projek di Kompleks Taman Negeri Perlis, Wang Kelian, Perlis.

Turut hadir mengiringi Raja Muda Perlis, DYTM Tuanku Syed Faizuddin Putra Jamalullail menyaksikan perkembangan pelaksanaan projek buku, pameran dan dokumentari yang dihasilkan oleh pihak Roots & Shoots Malaysia menerusi pengumpulan maklumat gambar-gambar dan siaran video yang ditayangkan ialah anakanda sulung baginda, Yang Teramat Mulia (YTM) Sharifah Khatreena Nuraniah Jamalullail, Setiausaha Kerajaan Negeri Perlis, Datuk Seri Haji Hasnol Zam Zam Haji Ahmad dan Ahli Majlis Mesyuarat Kerajaan Negeri Perlis (Pelancongan), Puan Wan Badariah Wan Saad.

“Objektif utama penubuhan pusat ini adalah untuk merungkai kepelbagaian biologi di Taman Negeri Perlis dan seterusnya didokumenkan untuk menjadi bahan rujukan kepada para penyelidik pada masa hadapan. Pusat ini menggalakkan aktiviti dan kegiatan penyelidikan serta pembelajaran untuk menjadikan Wang Kelian sebagai rujukan sumber kepelbagaian biologi di zon utara tanah air,” ujar Ag. Shaffie Ag. Ahmadni, Pengarah Perhutanan Negeri Perlis.

Di samping itu, beliau turut melaporkan pembangunan Wang Kelian dan secara khususnya pembangunan Pusat Kepelbagaian Biologi Negara Wang Kelian di bawah Jabatan Perhutanan Negeri Perlis menerusi peruntukan daripada Kementerian Sumber Asli, Alam Sekitar dan Perubahan Iklim dari tahun 2021 hingga tahun 2023.

DYTM Tuanku Syed Faizuddin Putra Jamalullail turut berkenan berkunjung ke kedai makan Dapur Kak Neng yang beroperasi di Kampung Wang Kelian yang mempunyai latar belakang panorama yang indah meliputi pemandangan sawah padi dan Banjaran Nakawan. Selain menyediakan menu makanan yang enak, kedai makan Dapur Kak Neng turut menjadi lokasi tumpuan untuk memerhati burung Bendang dan burung-burung yang menggunakan kawasan banjaran ini sebagai laluan utama mereka.

Di samping itu, baginda juga berkenan menyaksikan aktiviti “Jiwa Murni” yang disempurnakan oleh Rejimen 504 Askar Wataniah yang diketuai oleh Timbalan Komander, Leftenan Kolonel Lasahi Laiji yang melaksanakan aktiviti gotong-royong membersihkan longgokan sampah yang tersangkut di dalam sungai berhampiran gua di sekitar kawasan Kaki Bukit bagi menjayakan inisiatif “Perlis Hebat! Rakyat Hidup Bersih” serta berkunjung ke empat lokasi menarik di sekitar Kaki Bukit, iaitu Tokong Kaki Bukit, Pekan Sayur, Jalan Tasik Meranti dan Kem Hujan-Hujan Gua Kelam.


Pengulas Sukan Meningkatkan Kecintaan terhadap Bahasa Kebangsaan

Untuk mendapatkan maklumat terkini, ikuti kami melalui Telegram

“Jamal. Hantaran kurang baik. Kim Hyun Moo berhadapan dengan Kamaruddin. Terlepas Kamaruddin. Kyum Moo ditarik oleh Kamaruddin dan Kamaruddin menerima kad kuning. Kad kuning yang pertama dalam pertandingan akhir ini. Pemain Malaysia, iaitu bek kiri Malaysia, Kamaruddin Abdullah diberi kad kuning oleh pengadil, Abdul Wahab al-Bani dari Kuwait, yang mengadili pertandingan ini kerana menarik baju Kim Hyun Moo. Jong Duk akan menendang bola. Empat minit setengah berbaki. Bola dapat pula kepada Hassan. Masih lagi Hassan. Jung Jung mengejar bola dan memberikannya kepada James. Peluang untuk James dan gol!”

Ulasan sukan oleh pengulas sukan terkenal, Allahyarham Zulkarnain Hassan ketika siaran langsung dalam perlawanan bola sepak akhir kelayakan Olimpik antara pasukan negara dengan Korea Selatan empat dekad silam akan terus dikenang dalam lipatan sejarah sukan tanah air. Bukan sahaja kerana perlawanan itu mencipta sejarah tersendiri apabila Malaysia layak ke sukan Olimpik Munich buat kali pertama tetapi cara dan gaya ulasan pengulas sukan itu dianggap kemas, tersusun, beretika serta menggunakan laras bahasa Melayu yang baik.

Penggunaan bahasa oleh pengulas sukan tanah air pada setiap kali berlangsungnya siaran sukan sama ada secara langsung atau siaran tertunda sering menjadi isu dalam kalangan peminat sukan tempatan mahupun rakyat secara keseluruhannya sejak akhir-akhir ini. Antara perkara yang sering dibangkitkan ialah penggunaan bahasa rojak, kesalahan tatabahasa yang jelas ketara, pemilihan frasa kata yang salah serta sebutan yang tidak betul sehingga sukar difahami.

Selain itu, antara kesilapan lain yang sering dilakukan oleh pengulas sukan termasuklah kelemahan membina ayat yang baik dan berstruktur dalam ulasan, nada suara yang kurang meyakinkan serta sebutan yang mengelirukan. Senario ini jika dibiarkan sudah tentu akan memberikan impak negatif yang bukan sahaja kepada pengulas sukan, bahkan yang turut menerima tempiasnya ialah rangkaian siaran televisyen yang mengendalikannya.

Kemunculan para pengulas sukan baharu dan masih mentah dalam dunia pengacaraan di rangkaian televisyen memberikan senario yang baik dan amat dialu-alukan bagi kerjaya yang mencabar ini. Akan tetapi, persoalan yang sering bermain di bibir peminat sukan tanah air mutakhir ini, bagaimanakah bentuk dan gaya ulasan itu mampu memberikan kefahaman dan kepuasan kepada penonton? Kepuasan itu bukan kerana pasukan yang disokong berjaya mencipta kemenangan tetapi yang paling penting mendapat kepuasan daripada gaya ulasan sukan yang santai dan bersahaja. Sudah tentu, aspek pertuturan dan penggunaan bahasa menjadi fokus utama kerana kedua-dua perkara inilah yang sering menerima teguran dan kritikan daripada masyarakat.

Connor McNamara, pengulas sukan bola sepak di rangkaian televisyen BBC ketika ditemu ramah oleh pemberita NME, Nick Levine, pernah menyebut bahawa aspek yang paling sukar ketika membuat ulasan sukan ialah tumpuan terhadap acara sukan yang sedang berlangsung serta bagaimana situasi itu digambarkan melalui bahasa dan penggunaan kata-kata yang sesuai, tepat dan betul. Inilah cabaran yang paling besar bagi pengulas sukan sewaktu penonton pula bertindak sebagai hakim yang pada bila-bila masa sahaja menanti setiap kesilapan daripada ulasan pengulas sukan khususnya dalam aspek laras bahasa yang digunakan.

Sudah tentulah sebagai pengulas sukan, sama ada yang masih baharu atau sudah berpengalaman tetap tidak dapat lari daripada kesalahan dan kekhilafan penggunaan struktur ayat dan tutur kata yang mengganggu tumpuan penonton ketika sedang berada di hadapan skrin televisyen mahupun di corong radio. Hal ini sudah tentu memerlukan ketelitian dan kecaknaan yang lebih terutama dalam soal laras bahasa yang digunakan oleh para pengulas sukan sewaktu membuat ulasan sesuatu pertandingan sukan baik pada peringkat tempatan mahupun yang bertaraf antarabangsa.

Kita sedia maklum bahawa dalam ulasan secara lisan, pengulas sukan sewajarnya perlu bijak menggunakan frasa kata yang merujuk dunia kesukanan itu sendiri seperti penggunaan kata tendangan, balingan, sepakan, hantaran, tandukan dan banyak lagi untuk sukan seperti bola sepak. Bagi acara hoki pula sudah tentulah perkataan yang biasa digunakan pula termasuklah seperti kata pukulan, menghayun, memukul, menghalang, menyangkut dan sebagainya. Seorang pengulas sukan yang berwibawa sudah tentu dapat membezakan kata kerja dalam setiap ulasan sehingga memberikan impak positif kepada penonton atau pendengar.

Begitu juga dengan istilah lain seperti atlet, pemain, pengadil, penalti, dan jaringan gol perlu dipastikan menepati ciri dalam setiap struktur ayat yang meniti di lidah para pengulas sukan. Dalam hal ini, istilah yang digunakan pula perlu menepati daftar istilah yang dikeluarkan oleh Dewan Bahasa dan Pustaka sebagaimana yang pernah diterbitkan dalam naskhah khas bersempena dengan berlangsungnya Sukan Komanwel Kuala Lumpur pada tahun 1998. Perbendaharaan kata inilah yang sepatutnya menjadi rujukan oleh setiap pengulas sukan ketika ingin membuat sebarang ulasan sebagai persediaan awal sebelum memulakan pengacaraan.

Kemahiran berbahasa merupakan aspek utama yang mampu menyerlahkan keabsahan seseorang pengulas sukan sama ada berpotensi atau sebaliknya. Dalam situasi kini, banyak pengulas sukan khususnya yang baru diketengahkan gagal mempamerkan ulasan yang menarik, kemas dan berwibawa kerana kelemahan dalam pertuturan. Dalam sejarah pengacaraan sukan negara, sudah pasti kita tidak akan lupa dengan nama-nama hebat pada suatu waktu dahulu seperti Allahyarham Datuk Haji Hasbullah Awang, Datuk Rahim Razali, Allahyarham Jamaluddin Alias, Allahyarham Mustadza, Abdullah Hasyim dan Sherkawi Jirim. Keupayaan mereka mengendalikan dunia pengacaraan sukan sama ada secara langsung ataupun lintas langsung dalam bahasa kebangsaan dianggap sebagai ikon yang mencetuskan fenomena yang akan sentiasa dikenang dalam sejarah sukan negara.

Contohnya, Allahyarham Datuk Haji Hasbullah Awang yang popular dengan gelaran “The Voice of Malaysian Sports” merupakan pengacara sukan popular yang paling digemari oleh peminat sukan tanah air. Kepetahannya menitipkan frasa kata dalam struktur ayat yang lengkap, padu dan kemas menjadikan segmen sukan yang dikendalikannya sentiasa dinanti-nantikan. Apatah lagi dengan lenggok dan gaya sebutan yang lunak, indah serta pemilihan frasa yang kreatif membuatkan pendengar atau penonton terus terpaku di hadapan kaca televisyen atau corong radio.

Antara ungkapan menarik yang pernah beliau ungkapkan semasa mengendalikan ulasan perlawanan akhir Piala Thomas antara Malaysia dengan Indonesia termasuklah frasa seperti “Pukulan Rashid Sidek memaku lantai gelanggang”. Kata-kata spontan inilah yang memberikan aura dan daya tarikan di sebalik bahasa yang puitis dan indah dalam sesuatu pengacaraan sukan sehingga mampu memberikan impak besar kepada keutuhan dan keperkasaan bahasa kebangsaan yang sememangnya merupakan bahasa pengantar rasmi di negara ini. Sudah tentu kita akan terus merindui ulasan klasik daripada para pengulas sukan terdahulu yang sememangnya matang dan bijak serta fasih dalam menuturkan kata-kata serta mempunyai intonasi yang meruntun kalbu.

Antara kata-kata indah yang terus dikenang oleh para peminat pengulas sukan bersuara emas itu termasuklah ungkapan, “Pasukan Pahang berjaya membelah Banjaran Titiwangsa” semasa diberi tugasan mengulas perlawanan akhir Piala FA yang melibatkan pasukan Pahang pada tahun 2006. Begitu juga dengan sebabak ulasan yang begitu sinis kata-katanya dalam lafaz bahasa yang berbunyi, “Walaupun stadium di Palestin sering dibom tetapi bola sepak mereka tidak pernah mati” sewaktu mengendalikan siaran bola sepak yang melibatkan Malaysia dan Palestin.

Pada era baharu dengan kemunculan pelbagai saluran sukan daripada rangkaian televisyen swasta seperti Astro Arena sudah tentu nama pengulas sukan yang masih muda muncul dengan pelbagai cara dan gaya pengacaraan. Apatah lagi kaedah ulasan moden yang menggabungkan antara pengulas sukan sebenar dengan pengulas sukan jemputan (komentar) yang terdiri daripada mantan atlet atau pemain legenda yang telah bersara daripada lapangan sukan tertentu. Hal ini sudah tentu memberikan kesan negatif terhadap mutu pengacaraan itu sendiri memandangkan pengacara tangkap muat yang dipilih itu pula tidak berbakat serta ulasan yang disampaikan pula lemah, tidak menarik selain frasa ungkapan lisan yang digunakan pula cacamarba hingga mengelirukan penonton yang mendengar.

Dalam dunia pengacaraan sukan era terkini, Haji Zainal Abidin Rawop dianggap antara pengulas sukan yang paling menonjol kerana mempunyai kemahiran berbahasa yang baik serta kebijaksanaannya mengulas menggunakan frasa ayat yang sederhana, betul dan tepat selain mengekalkan ragam intonasi yang berbeza-beza mengikut situasi bagi menyeimbangkan emosi dan perasaan penonton yang sedang memberikan tumpuan terhadap aksi sukan yang sedang berlangsung.

Sebagai sebuah negara berbilang kaum dan keturunan, sudah tentulah pengulas sukan yang terdiri daripada pelbagai bangsa berperanan besar dalam memartabatkan bahasa kebangsaan melalui ulasan sukan yang menarik dan berwibawa. Pengacaraan sukan secara lisan sudah tentu mempunyai cabaran dan halangan yang besar memandangkan waktu siaran yang terhad selain menjadi fokus perhatian jutaan penonton yang menanti-nantikan “bilah” bahasa yang diungkapkan oleh pengacara sukan.

Sewajarnya tugasan pengulas sukan perlu dipertanggungjawabkan kepada mereka yang benar-benar mempunyai bakat berbicara, berkemahiran dalam berbahasa serta bijak mengawal senario dengan kepelbagaian kaedah ulasan yang tidak menjemukan para penonton. Elakkan sama sekali penggunaan kosa kata yang kasar dan biadab, berbahasa secara panjang lebar, mengungkapkan istilah yang sensitif serta berbahasa rojak hingga menghilangkan kefahaman sebenar dalam bahasa ibunda.

Alangkah tenangnya hati dan perasaan tatkala berada di hadapan skrin televisyen sambil menonton siaran sukan kegemaran kita dengan ulasan menarik dan bahasa yang indah dari lidah para pengulas yang bijak menyampaikan ulasan yang mesra, santai dan menyegarkan halwa telinga. Inilah peranan besar yang perlu dimainkan oleh para pengulas sukan demi memartabatkan bahasa kebangsaan agar dipandang tinggi oleh segenap lapisan masyarakat di tanah air kita.


Muzium Permainan Tradisional Kuala Selangor Memelihara Legasi Permainan Tradisi Rakyat

Untuk mendapatkan maklumat terkini, ikuti kami melalui Telegram

Kuala Selangor – Muzium Permainan Tradisional Kuala Selangor kembali dibuka secara rasmi kepada para pengunjung bermula semalam, 14 Februari 2023 setelah majlis perasmiannya yang disempurnakan oleh Exco Adat Istiadat Melayu, Kebudayaan dan Warisan Selangor, Yang Berhormat (YB) Tuan Borhan Aman Shah pada hari yang sama.

Menurut YB Tuan Borhan, Muzium Permainan Tradisional Kuala Selangor ini mempunyai bahan-bahan pameran yang berharga dengan tahap nilai sejarah yang signifikan kerana bukan sahaja tidak diperoleh di muzium yang lain, bahkan merupakan koleksi khusus yang berkaitan dengan sejarah permainan tradisional yang pernah dimainkan di negeri ini.

“Koleksi-koleksi ini sewajarnya dipelihara dengan baik dan perlu dipamerkan kepada orang awam supaya mereka dapat mengetahui, menghayati dan seterusnya menghargai tinggalan khazanah yang ada di negeri ini. Syabas dan tahniah diucapkan kepada Perbadanan Adat Melayu dan Warisan Negeri Selangor (PADAT) atas segala usaha dalam merealisasikan Muzium Permainan Tradisional Kuala Selangor dengan kerjasama semua pihak,” ujar YB Tuan Borhan.

YB Tuan Borhan turut memanjatkan kesyukuran kerana perasmian Muzium Permainan Tradisional Kuala Selangor merupakan satu peristiwa yang amat signifikan kepada masyarakat Kuala Selangor khasnya dan rakyat Selangor secara keseluruhan. Di samping itu, beliau juga menyatakan harapannya agar pembukaan semula muzium ini dapat meningkatkan lagi jumlah kehadiran pelancong ke negeri Selangor terutama di daerah Kuala Selangor selain terdapat pelbagai destinasi dan tarikan lain yang unik dan popular di daerah ini seperti gemerlapan kelip-kelip, Pantai Cermin, inap desa dan keindahan Pantai Remis.

Turut hadir dalam majlis perasmian tersebut ialah Ahli Dewan Undangan Negeri (ADUN) Bukit Melawati, YB Juwairiya Zulkifli dan Ketua Pegawai Eksekutif PADAT, Dr. Nadia Widyawati Madzhi.

Orang ramai digalakkan membawa keluarga untuk berkunjung ke Muzium Permainan Tradisional Kuala Selangor pada musim cuti persekolahan ini yang dibuka pada setiap hari dari pukul 9.30 pagi hingga 5 petang. Selain melihat pameran, pengunjung yang hadir ke muzium ini juga boleh mencuba bermain permainan tradisional seperti yang dipaparkan dalam pameran dengan bantuan kakitangan yang bertugas.

Bayaran masuk ke muzium ini adalah percuma hingga bulan Jun 2023 dan bayaran tiket dengan pakej menaiki trem akan dikenakan kepada para pengunjung selepas itu. Walau bagaimanapun, kadar bayaran tiket masih belum ditetapkan.

Sebagai pemakluman, Muzium Permainan Tradisional Kuala Selangor telah dibuka pada tahun 2007 tetapi ditutup selepas terbabit dalam kebakaran pada tahun 2011. Proses membina semula muzium ini mengambil masa empat tahun untuk disiapkan dengan menelan kos perbelanjaan antara RM300 ribu sehingga RM500 ribu. Muzium ini yang diubah suai daripada kuarters lama Jabatan Kerja Raya (JKR) merupakan usaha Kerajaan Negeri Selangor untuk memastikan permainan tradisi rakyat terus dijaga dan terpelihara.


Master Kobid: Konflik Manusia daripada Mata Virus

Kuala Lumpur – Bermula semalam 16 hingga 18 Februari 2023, Persatuan Badan Budaya DBP (Badan Budaya DBP) dengan kerjasama Dewan Bahasa dan Pustaka (DBP) menganjurkan pementasan teater yang bertajuk Master Kobid hasil arahan Aris Othman dan skrip oleh Tan Sri Johan Jaaffar yang bertempat di Balai Budaya Tun Syed Nasir, Wisma DBP.

Sebagai pemakluman, Badan Budaya DBP dan perkembangan seni teater kebangsaan cukup sinonim dengan nama-nama besar pejuang bahasa dan seni persembahan ini. Badan Budaya DBP merupakan sebuah produksi teater yang diasaskan oleh Sasterawan Negara ke-3, iaitu Allahyarham Datuk Dr. Usman Awang semasa beliau masih bertugas di DBP pada tahun 1967. Tamu di Bukit Kenny merupakan pementasan teater pertama oleh Badan Budaya DBP dengan arahan Usman Awang sendiri.

Perkembangan pesat bidang teater menyuburkan kesedaran para karyawan DBP agar badan ini akan dapat terus dilestarikan dan Badan Budaya DBP telah didaftarkan dengan nama Persatuan Badan Budaya DBP. Kini badan seni ini merupakan pertubuhan yang dianggotai oleh para karyawan DBP yang masih berkhidmat dan mantan karyawan DBP serta karyawan luar. Badan Budaya DBP bergiat aktif menggerakkan usaha-usaha pengembangan bahasa dan sastera menerusi pelbagai aktiviti kesenian dan kebudayaan termasuklah pementasan teater sejak tahun 1967.

Sejak ditubuhkan, Badan Budaya DBP terus aktif dengan pementasan-pementasan teater yang lebih matang dalam karya-karya realisme. Pementasan teater terakhir oleh Badan Budaya DBP ialah Sandera arahan A. Wahab Hamzah pada tahun 2014. Badan Budaya DBP telah berjaya melahirkan tokoh-tokoh besar khususnya dalam dunia teater tanah air seperti Tan Sri Johan Jaaffar, Dato’ Dr. Mohd Anwar Ridhwan, Zakaria Ariffin, Sabri Yunus, Imuda, Abon, Bohari Ibrahim serta beberapa orang yang turut mewarnai dunia seni tanah air.

Berdepan dengan konflik pandemik COVID-19 telah membuatkan seluruh rakyat Malaysia berdepan dengan pelbagai cabaran kritikal, bukan sahaja kehilangan nyawa orang tersayang kerana wabak ini, bahkan memberikan kesan kepada sektor-sektor lain khususnya ekonomi dan pendidikan. Oleh hal yang demikian, karyawan sentiasa melihat situasi yang berlaku adalah peluang untuk meraih idea dan gagasan dalam melahirkan sesebuah karya sastera khususnya bergenre skrip teater.

Menyelami serta menghayati kehidupan rakyat Malaysia yang menempuh badai dan gelora pandemik COVID-19 telah menjadikan naskhah Master Kobid sebagai suatu bingkisan pemikiran penulis yang serba kompleks namun bersifat sejagat. Sehubungan dengan itu, orang ramai serta pencinta seni teater amatlah dialu-alukan untuk hadir memberikan sokongan kepada pementasan teater ini.

Sudah tentu masyarakat ingin mengetahui dengan lebih lanjut tentang siapakah gerangan Master Kobid dalam teater ini? Apakah yang dipolemikkan oleh lapan watak lain yang masing-masing membawa peranan yang cukup signifikan dengan masyarakat yang berjaya menempuh serta berdepan dengan cabaran pandemik COVID-19 yang lalu. Justeru, bagaimanakah penelitian yang diterjemahkan oleh mata Master Kobid berkaitan manusia dan konflik-konflik yang dihadapinya?

Sembilan orang pelakon, iaitu terdiri daripada Dr. Rosdeen Suboh (Master Kobid), Taiyuddin Abu Bakar (Wakil Rakyat), Roydy Rokidy (Doktor), Eliza Mustafa (Peniaga Kecil), Mohamad Arif Taslim (Wak Sin), Rosli Abdul Rahman (Seniman), Amirul Hakim Lokman (Wartawan), Badrol Hisham (Sasterawan) dan Kyra Sabri (Gadis) masing-masing mempunyai kekuatan tersendiri dalam mempersembahkan kreativiti mereka bereksperimen dengan dialog serta ekspresi dalam menjiwai watak-watak dalam teater ini.

Orang ramai boleh membuat tempahan tempat duduk dengan mengimbas kod QR yang tertera pada poster teater. Sudah pasti para penonton yang bakal menyaksikan pementasan teater ini sentiasa diingatkan bahawa virus korona masih belum tewas dan pematuhan prosedur standard operasi (SOP) sentiasa menjadi keutamaan walaupun anda telah lengkap divaksinasi. Selamat menyaksikan teater Master Kobid.


Cuti-Cuti Malaysia Mempromosi Makanan Tradisional Masyarakat Malaysia

Untuk mendapatkan maklumat terkini, ikuti kami melalui Telegram

Langkawi – Dalam usaha menyemarakkan lagi industri pelancongan negara yang terjejas kesan daripada pandemik COVID-19 yang melanda, pihak Tourism Malaysia secara aktif telah membantu mempromosikan kempen Cuti-Cuti Malaysia ke seluruh Malaysia. Baru-baru ini, Tourism Malaysia telah menganjurkan demonstrasi masakan tradisional menerusi penampilan istimewa Duta Pelancongan, Seni dan Budaya bagi segmen gastronomi, iaitu Dato’ Chef Ismail Ahmad di Berjaya Langkawi Resort, Langkawi.

Menurut Pengarah Bahagian Komunikasi Korporat Tourism Malaysia, Encik Zakaria Mohd Nani, antara menu istimewa yang ditampilkan oleh Dato’ Chef Ismail dalam demonstrasi masakan tradisional pada kali ini ialah resepi tradisional merangkumi ayam kalio Negeri Sembilan dan cucur bawang.

“Demontrasi masakan yang diketengahkan ini bertujuan untuk menarik minat para pelancong serta memperkenalkan sajian istimewa ini khususnya kepada para pengunjung yang menginap di Berjaya Langkawi Resort,” ujar Encik Zakaria dalam satu kenyataan yang diterbitkan oleh Tourism Malaysia.

Budaya amat berkait rapat dengan sajian makanan dan usaha memperkenalkan pelbagai makanan tradisional Melayu melalui demosntrasi masakan dapat menggalakkan serta membantu para pelancong mengenali dengan lebih dekat dan terperinci tentang budaya dan adat Melayu terutamanya yang berkaitan dengan sajian makanan tradisional.

Berjaya Langkawi Resort dipilih sebagai lokasi penganjuran demonstrasi masakan tersebut kerana pusat peranginan itu sering menjadi lokasi pilihan pelancongan antarabangsa yang berinspirasikan keunikan alam semula jadi serta telah berjaya merangkul beberapa anugerah bertaraf antarabangsa.

Di samping itu, Tourism Malaysia dengan kerjasama Koperasi Komuniti Kepulauan Tuba dan Selat Berhad (KOPTUBAS) juga telah menganjurkan program tanggungjawab sosial korporat (CSR) menerusi aktiviti penanaman anak pokok bakau.

Antara tujuan lain program yang turut mendapat sokongan dan dijayakan oleh penduduk tempatan itu ialah menyemarakkan semangat kesukarelawanan dalam kalangan komuniti setempat sekali gus menyantuni pemain industri pelancongan di Langkawi sewaktu pascapandemik COVID-19 yang seterusnya secara tidak langsung membantu mempromosikan kempen Cuti-Cuti Malaysia di pulau tersebut.

Tourism Malaysia dengan kerjasama Persatuan Pemandu Pelancong Langkawi juga turut menjayakan program seminar dan International Tourist Guide Day sewaktu kunjungan promosi kempen Cuti-Cuti Malaysia ke pulau tersebut.


Israk Mikraj dan Sejarah Perjuangan di Kota Mahsuri

Langkawi – Pada tanggal 18 Februari yang lalu, satu majlis sambutan Israk dan Mikraj telah diadakan di Kota Mahsuri, Langkawi. Seramai hampir 50 orang penduduk yang berpakaian busana tradisional Melayu telah hadir meraikannya bersama-sama pengunjung dan pihak pengurusan Kota Mahsuri. Program tersebut merupakan anjuran bersama dengan kumpulan Busana Sejarah Warisan Langkawi (BSWL) dan Sri Kenayan Kota Mahsuri.

Majlis dimulakan dengan sambutan secara tradisional, iaitu perarakan bunga manggar yang diiringi dengan muzik tiupan tetuang dan gendang silat, sesi lawatan di sekitar kompleks Kota Mahsuri serta sesi penerangan tentang perjuangan armada laut Langkawi semasa peperangan antara kerajaan Kedah dengan Siam yang lebih dikenali sebagai Perang Musuh Bisik pada sekitar tahun 1821 hingga tahun 1842.

Langkawi turut terkesan dengan peristiwa yang berlaku pada abad ke-19 tersebut dengan kesan kemusnahan yang amat besar, malahan turut dikaitkan dengan kesan daripada sumpahan Mahsuri. Panji perang Panglima Ali menjadi bukti kerjasama erat antara pahlawan Melayu dan ulama agama.

Jurucakap Kota Mahsuri, Ku Aliff Qayyum Ku Izham dalam penerangannya menzahirkan harapan agar generasi Kedah dan Langkawi pada hari ini berterusan bersemangat untuk berjuang dalam usaha memelihara keamanan yang telah dicapai oleh generasi terdahulu. Seterusnya diadakan majlis bacaan tahlil untuk roh arwah-arwah yang telah meninggal dunia.

Pengisian majlis disambung dengan persembahan silat oleh para pesilat Kota Mahsuri dan ahli kumpulan BSWL. Di lokasi yang sama turut disajikan dengan pelbagai persembahan tradisional lain seperti gamelan, caklempong, muzik asli dan berendoi oleh kumpulan Keluarga Angkatan Budi Seni (KABUS). Waktu rehat pula diisi dengan aktiviti bebas dan makan tengah hari. Usai solat Zuhur secara berjemaah, tazkirah berkaitan peristiwa Israk dan Mikraj disampaikan oleh Ustaz Firdaus Al Radzi.

Ustaz Firdaus Al Radzi memulakan takzkirahnya dengan pengkisahan tentang tahun dukacita. Seterusnya, beliau memperingatkan para hadirin tentang perjalanan teragung Nabi Muhammad SAW dari Masjidil Haram, Mekah ke Masjid Al-Aqsa, Baitulmuqaddis merupakan suatu kemuliaan kepada baginda, bukan sahaja menerima perintah tentang solat, sebaliknya turut dapat berkomunikasi dengan Allah SWT dan malaikat Jibril. Majlis diakhiri dengan menonton persembahan teater pantodra Mahsuri di Panggung Mek Mulung, Kota Mahsuri pada jam 3 hingga 4 petang.

Ustaz Firdaus Al Radzi sebagai jurucakap BSWL menyatakan bahawa BSWL telah menggerakkan beberapa langkah untuk mengimarahkan aktiviti berasaskan kebudayaan Melayu di Langkawi. Antaranya termasuklah beberapa kali menjadi penganjur bersama program berbusana beserta penerangan pemakaian keris sebagai identiti masyarakat dahulu, perkongsian sejarah Langkawi, pertunjukan silat Melayu, kursus-kursus kebudayaan seperti kursus mengarang tanjak, kursus ikatan samping dan lain-lain.

Selain itu, BSWL juga giat menjalinkan hubungan baik dengan aliran-aliran persilatan yang bergiat aktif di Langkawi serta berperanan sebagai penyokong usaha mana-mana pihak yang menganjurkan aktiviti berasaskan kebudayaan dengan membantu promosi dan turun padang bagi memeriahkan penganjuran aktiviti supaya menjadi pencetus gelombang kepada masyarakat yang lain.

BSWL juga aktif bertukar-tukar ilmu pengetahuan tentang adat, budaya dan sejarah silam Melayu secara meluas yang berkaitan dengan Langkawi. Justeru, masyarakat awam akan terdedah dengan tradisi dan warisan yang menjadi sebahagian daripada budaya sejak leluhur dahulukala.


Kelantan Art & Culture Festival Tour Menjulang Seni, Budaya dan Warisan Negeri Kelantan

Untuk mendapatkan maklumat terkini, ikuti kami melalui Telegram

Kuala Lumpur – Pelbagai acara menarik akan diadakan bersempena Kelantan Art & Culture Festival Tour yang bakal berlangsung selama tiga hari, yakni bermula dari 24 hingga 26 Februari 2023 bertempat di Muzium Negara, Kuala Lumpur. Selain pameran, terdapat juga persembahan dan demonstrasi pembuatan seperti demonstrasi pembuatan kraf tangan dan makanan tradisional Kelantan.

Hal ini turut dijelaskan oleh Nik Ahmad Shazzwan Nek Muhammad yang merupakan Ketua Penolong Setiausaha (Pelancongan dan Kebudayaan) di Pejabat Setiausaha Kerajaan Negeri Kelantan (Pejabat SUK Kelantan) dalam rancangan temu bual Selamat Pagi Malaysia baru-baru ini bagi membincangkan topik berkenaan Kelantan Art & Culture Festival Tour.

Nik Ahmad Shazzwan membuka bicaranya dengan menceritakan serba sedikit berkenaan latar belakang penganjuran festival tersebut. Menurut beliau, Kelantan Art & Culture Festival Tour merupakan anjuran Pejabat SUK Kelantan menerusi Bahagian Pelancongan dan Kebudayaan. Tambah beliau, festival tersebut yang berlangsung selama tiga hari akan mengadakan satu pameran, persembahan dan demonstrasi pembuatan merangkumi kraf tangan dan makanan tradisional Kelantan.

“Di samping itu, kami juga akan menampilkan pelbagai persembahan kebudayaan negeri Kelantan seperti persembahan gasing terbang, rebana ketuk, rebana ubi, dan seni silat. Pada hari kedua pula, satu majlis yang dinamakan Bekwoh Kelantan (Kenduri Kelantan) akan diadakan untuk menunjukkan demonstrasi suasana kenduri di Kelantan. Para pengunjung boleh merasai atau menghayati pengalaman kenduri berdasarkan budaya Kelantan Bekwoh,” ujar Nik Ahmad Shazzwan.

Antara objektif yang ingin dicapai menerusi penganjuran Kelantan Art & Culture Festival Tour adalah untuk memperkenalkan kepelbagaian budaya yang terdapat di Malaysia khususnya di negeri Kelantan kepada para pengunjung yang masih belum pernah melawat ke negeri Kelantan.

“Negeri Kelantan turut dinamakan sebagai gedung budaya. Selain itu, terdapat banyak jenis permainan di Kelantan yang tidak pernah dilihat oleh masyarakat luar. Justeru, pada kesempatan ini, kami cuba menampilkan dan menonjolkan pelbagai persembahan tradisional negeri Kelantan kepada masyarakat luar,” kata Nik Ahmad Shazzwan.

Menurut Nik Ahmad Shazzwan, Pejabat SUK Kelantan turut menjemput para pemain Industri Kecil Sederhana (IKS) dari negeri Kelantan serta bekerjasama dengan pihak Lembaga Pemasaran Pertanian Persekutuan (FAMA) untuk penjualan dan pameran produk-produk keluaran negeri Kelantan seperti serunding, kerepek pisang dan teh tarik madu.

Pada akhir bicara, Nik Ahmad Shazzwan berkongsi secara ringkas berkenaan tentatif festival tersebut yang bakal bermula pada 24 Februari 2023 (Jumaat) pukul 2.30 petang dengan pelbagai pameran dan jualan oleh pihak FAMA. Bersempena festival tersebut turut terdapat pameran dan demonstrasi pembuatan seni kreatif seperti batik, keris, wau dan wayang kulit.

Festival yang berlangsung selama tiga hari ini bermula pada pukul 10 pagi hingga 11 malam kecuali hari Jumaat yang bermula pada pukul 2.30 petang. Pada sebelah malam hari Sabtu dan Ahad pula akan diadakan acara persembahan dikir barat dan wayang kulit negeri Kelantan.


Wings Menyemarakkan Ramadan 1444 Hijrah Sempena Hari Nuzul al-Quran

Kuala Lumpur – Kumpulan rock legenda tanah air, Wings sememangnya mempunyai banyak lagu yang diminati ramai dan malar segar. Lagu-lagunya yang berunsur Islam turut menjadi sebutan para peminat.

Walau bagaimanapun, konsert “Showcase Semarakkan Cinta Ramadan 2023” yang dijangka berlangsung pada 8 April depan, Wings akan hanya mendendangkan beberapa buah lagu mereka sahaja dan memilih lebih banyak lagu popular nyanyian Al-Jawaher dan Sanisah Huri untuk dipersembahkan.

Sewaktu sidang media “Showcase Semarakkan Cinta Ramadan 2023” di sebuah hotel terkemuka di sini semalam, vokalis utama Wings, Dato’ Awie memberitahu bahawa beliau sangat teruja untuk menyanyikan lagu-lagu daripada kumpulan nasyid dan penyanyi solo “legenda hidup” itu.

“Lagu-lagu mereka menjadi sebutan kami sewaktu zaman kanak-kanak serta sangat merdu dan indah. Justeru, saya fikir tidak wajar jika lagu-lagu tersebut dipendam dan disisihkan,” kata Dato’ Awie yang turut ditemani anggota-anggota Wings lain, iaitu Syam (gitaris), Edrie (gitaris), Eddie (gitaris bass) dan Black (dram) semasa sidang media tersebut.

Dato’ Awie turut menyatakan bahawa lagu-lagu tersebut akan didendangkan secara rock atau tidak bergantung kepada kesesuaian. Yang paling utama, irama merdu lagu-lagu berkenaan tidak akan diubah suai.

Persembahan konsert “Showcase Semarakkan Cinta Ramadan 2023” anjuran HS Event & Ent. Sdn. Bhd. untuk tahun 1444 Hijrah/2023 Masihi di dewan tari-menari sebuah hotel terkemuka di ibu kota ini juga demi memenuhi janji Wings untuk kembali mengembangkan sayap dalam dunia hiburan tempatan setelah lama berehat selepas menunaikan umrah di Mekah pada November 2022.

Selain Awie dan rakan-rakan kumpulannya, turut menghadiri sidang media “Showcase Semarakkan Cinta Ramadan 2023” tersebut ialah Pengarah Urusan HS Event & Ent. Sdn. Bhd., Mubarak Akhtar dan pengarah projek, Datin Norizan Idris. Beberapa orang ahli kelab peminat Wings, iaitu Sayap-Sayap Wings juga hadir.

“Saya sangat gembira apabila program berbentuk positif yang dianjurkan saban tahun ini mendapat sambutan hangat para peminat setia kami. Mereka nampak tertarik dan menyukai konsep yang kami tampilkan menerusi persembahan ini kerana ada pengisian yang tersendiri. Bahkan ada yang pernah menyaksikan persembahan tahun-tahun sebelumnya dan setia menanti persembahan untuk tahun ini pula,” jelas Dato’ Awie.

Sokongan padu itu terbukti dengan 50 peratus daripada jumlah meja telah ditempah sebelum sidang media berlangsung. Ternyata kewibawaan Wings tidak tergugat biarpun setelah 38 tahun berada dalam belantika muzik negara.

Yang menariknya, walaupun tidak pasti sama ada sememangnya dirancang atau takdir dan kebetulan, penganjuran “Showcase Semarakkan Cinta Ramadan 2023” tersebut juga berlangsung pada 17 Ramadan yang merupakan Hari Nuzul al-Quran.

Hal tersebut boleh membawa kesan psikologi dan signifikan yang tersendiri. Hasilnya, seperti yang disebutkan oleh Wings, dalam menyampaikan lagu-lagu berkonsep dakwah, berjanji akan tetap mempamerkan persembahan mantap dan menghiburkan untuk para hadirin.

“Lagu-lagu yang bakal didendangkan adalah bersempena dengan bulan Ramadan, tetapi kami tetap akan menjaga kualiti persembahan agar berbaloi dengan harga wang ringgit yang telah dilaburkan oleh para peminat. Mereka dapat berbuka puasa, solat berjemaah dan seterusnya bersantai-santai sambil menikmati persembahan kami,” tambah Dato’ Awie.

Tiket untuk menyaksikan “Showcase Semarakkan Malam Cinta Ramadan 2023” dibahagikan mengikut kategori tertentu, iaitu Meja VVIP berharga RM15 000 untuk sebuah meja yang mampu memuatkan 10 orang, Meja VIP berharga RM12 000, Meja Platinum berharga RM8000, Meja Emas berharga RM6000 dan Meja Perak pula berharga RM4000.


Telegraf: Revolusi Budaya dan Industri

Untuk mendapatkan maklumat terkini, ikuti kami melalui Telegram

Ledakan Revolusi Perindustrian bermula di Eropah setelah beberapa penemuan teknologi terhasil. Antara teknologi terpenting yang terhasil ialah penciptaan sel volta pada era tahun 1800 oleh Alessandro Volta yang berasal dari Itali. Penciptaan ini bermula setelah pelbagai uji kaji yang berkaitan dengan elektrik statik dijalankan. Beberapa siri uji kaji berikutnya dijalankan dengan tujuan untuk memperbaiki pengaliran arus dan voltan sehinggalah Alessandro Volta berjaya menghasilkan peranti elektrik yang mampu menjana arus elektrik yang tinggi tetapi mempunyai voltan yang rendah.

Bermula daripada penemuan teknologi tersebut, pelbagai teknologi lain mula dibangunkan. Antara yang paling signifikan ialah telegraf yang digunakan untuk berkomunikasi. Pembangunan sistem ini telah memanfaatkan kajian elektromagnetisme yang telah dijalankan oleh beberapa orang saintis, misalnya Hans Christian Ørsted dari Denmark telah menemui kaedah mengalirkan arus elektrik yang berupaya memesongkan jarum magnet pada tahun 1820, William Sturgeon dari Britain telah menemui kaedah menghasilkan elektromagnet berbilang pusingan serta Michael Faraday dari Britain dan Joseph Henry dari Amerika Syarikat telah memperhalusi sains elektromagnetisme dengan secukupnya untuk membolehkan mereka membangunkan peranti elektromagnet yang praktikal pada tahun 1831.

Kesan daripada penemuan itu, Samuel F. B. Morse dari Amerika Syarikat mula membayangkan kewujudan peranti yang boleh menghubungkan dua pihak untuk berkomunikasi dengan menggunakan kuasa elektrik. Pada tahun 1832, beliau memulakan kerja-kerja pembangunan peranti tersebut dan pada tahun 1837, beliau telah berjaya mendapatkan paten bagi pembangunanan telegraf elektromagnet.

Pada masa yang sama, dua orang saintis British, iaitu Sir William Fothergill Cooke dan Sir Charles Wheatstone juga telah memperoleh paten berasaskan kepada ciptaan sistem telegraf yang menggunakan enam wayar untuk menggerakkan lima penuding jarum yang dipasang pada lima galvanoskop kepada penerima. Kelebihan menggunakan teknologi tersebut ialah jika arus dihantar melalui wayar yang betul, jarum boleh dibuat untuk menunjuk kepada huruf dan nombor tertentu pada plat pelekapnya.

Teknologi ini berkembang menjadi popular di Eropah dengan cepat khususnya dalam kalangan negara-negara penjajah. Hal ini kerana dengan menggunakan teknologi tersebut, urusan komunikasi menjadi singkat dan sangat membantu melicinkan urusan pentadbiran. British sebagai salah sebuah negara yang aktif dalam pembangunan telegraf mula memasang teknologi tersebut di negara-negara yang dijajahnya termasuklah Malaysia.

Di Malaysia, telegraf mula dipasang di Taiping. Pada 16 April 1876, sistem telegraf telah diperkenalkan oleh British bagi menghubungkan pejabat Residen Perak di Kuala Kangsar kepada pejabat Penolong Residen di Taiping pada 16 April 1876. Talian perhubungan telegraf ini turut melibatkan sambungan ke Pejabat Majistret yang terletak di Matang dengan jarak keseluruhan mencecah 27 batu (sekitar 43.5 km). Cara menghubungkan pejabat-pejabat ini ialah dengan memasang kabel merentasi hutan belantara dan paya bakau. Pokok dijadikan medium untuk menyangkut dan menyokong talian kabel.

Berdasarkan tulisan Muhammad Hafiz Isa dan Mohd Samsudin yang bertajuk Perkembangan Sistem Telegraf di Perak, 1876-1900 yang disiarkan dalam Malaysia and International History Vol. 2, No. 2 (2020) halaman 15-34, pemasangan rangkaian perhubungan sistem telegraf telah menelan belanja sebanyak USD11 712.63, jauh lebih besar daripada jangkaan awal, iaitu sebanyak USD4900 sahaja. Namun pihak British yakin bahawa pemasangan talian perhubungan rangkaian tersebut akan memberi manfaat yang besar kepada sistem pentadbiran mereka.

Objektif utama British melaksanakan pembinaan sistem telegraf di negeri Perak adalah sebagai langkah untuk mengatasi keterbatasan jaringan perhubungan di negeri itu yang belum mempunyai akses jalan raya yang banyak di samping bentuk muka buminya yang berhutan tebal dan bergunung-ganang. Menerusi pembinaan rangkaian tersebut, British tidak perlu lagi bergantung kepada perkhidmatan pengutus surat yang memakan masa yang agak lama. Sistem telegraf yang mampu menghantar mesej dengan pantas memberi kelebihan kepada urusan pentadbiran Residen British.

Perhubungan telegraf antara bandar Taiping dan Kuala Kangsar tidak hanya melibatkan kegunaan bagi urusan pentadbiran, sebaliknya turut digunakan oleh pasukan polis dan tentera British di Perak bagi mengetahui perkembangan terkini tentang keadaan yang berlaku di kedua-dua bandar tersebut khususnya yang berkaitan dengan aspek keselamatan dan jenayah. Taiping misalnya tidak pernah sunyi daripada suasana pergaduhan yang tercetus di kawasan lombong. Sejak dari tahun 1861 hingga tahun 1874, bandar tersebut sering menjadi medan pertempuran antara dua kumpulan pelombong, iaitu Ghee Hin dan Hai San.

Antara tahun 1876 hingga tahun 1884, tiada penambahan rangkaian yang dilakukan oleh British kerana tujuan pemasangan telegraf pada tahun 1876 adalah untuk memenuhi keperluan pentadbiran pejabat Residen British. Pada tahun 1884, British mula meluaskan dasar pembangunan rangkaian telegraf apabila kepentingan mereka terhadap ekonomi semakin bertambah. Dalam bulan Ogos 1884, pemasangan kabel dilakukan bagi menghubungkan Taiping dengan Kerian. Setelah pemasangan di Kerian selesai, sambungan talian dilakukan bagi menghubungkan Kerian dengan Kuala Perai dan Pulau Pinang. Pemasangan kabel sepanjang 26 batu itu akhirnya siap pada tahun 1889.

Menurut rekod, kabel turut dipasang hingga ke Bukit Bendera memandangkan terdapat pejabat kolonial di kawasan tanah tinggi itu. Kesannya, hubungan komunikasi pejabat kolonial di Perak dapat dihubungkan ke pejabat kolonial di Pulau Pinang dalam tempoh yang singkat. Rentetan kewujudan sistem rangkaian tersebut, urusan ekonomi khususnya yang melibatkan pengeksportan dan pengangkutan bijih timah dapat dikendalikan dengan lebih cekap dan pantas. Port Weld (kini Kuala Sepetang) menjadi pelabuhan yang agak sibuk pada masa itu kerana bijih timah yang dilombong akan dihantar ke pelabuhan itu dengan menggunakan perkhidmatan kereta api.

Seiring dengan penyambungan kabel ke Kerian, pemasangan kabel turut dilakukan dari Kuala Kangsar ke Batu Gajah dan hingga ke Teluk Intan. Pemasangan kabel ke Batu Gajah dan Teluk Intan amat penting kerana beberapa kawasan lombong bijih timah yang besar telah beroperasi di kawasan tersebut. Selain itu, pemasangan kabel ke Batu Gajah akan menghubungkan pejabat residen dengan daerah Kinta yang telah dikenal pasti akan dijadikan sebagai pusat pentadbiran yang baharu di negeri Perak.

Pemasangan kabel dari Kuala Kangsar ke Batu Gajah gagal mencapai kualiti komunikasi yang memuaskan mengakibatkan pihak British memutuskan untuk memasang kabel yang menghubungkan Taiping secara terus ke Batu Gajah. Pemasangan kabel tersebut dijalankan setelah kerja-kerja pemasangan kabel ke Pulau Pinang selesai. Pemasangan kabel ke Batu Gajah dianggap sangat penting kerana Batu Gajah pada masa itu dihuni oleh ramai pelombong Cina. Bagi mengelakkan kekacauan meletus seperti yang berlaku di Taiping, maka hubungan komunikasi yang cekap dan pantas diperlukan.

Pengendalian perkhidmatan telegraf telah mencatatkan jumlah permintaan sebanyak 78 269 hingga tahun 1889. Bandar Taiping mencatatkan jumlah permintaan yang tertinggi diikuti Kuala Kangsar dan Batu Gajah. Keseluruhan jarak sambungan kabel di seluruh negeri Perak mencecah sejauh 224 batu dengan Taiping menjadi pusat utama yang menghubungkan rangkaian ke bandar-bandar utama yang lain dalam negeri tersebut serta pusat telegraf yang pertama di Tanah Melayu. Kemajuan pembinaan rangkaian telegraf yang menghubungkan Taiping dengan bandar-bandar lain mempunyai kaitan dengan hasil pengeluaran bijih timah dan kedudukan bandar itu sebagai pusat pentadbiran negeri Perak.

Bagi memudahkan pengendalian perkhidmatan, jabatan telegraf ditubuhkan pada tahun 1884 dengan sebuah bangunan dibina untuk dijadikan sebagai pusat pentadbiran yang terletak di Jalan Stesen dan siap dibina setahun kemudian. Namun begitu, pejabat pertama telegraf dibina di Matang oleh Residen British yang bernama Hugh Low. Beliau menjadi residen di negeri Perak dari tahun 1877 hingga tahun 1889.

Pada tahun 1890, British telah melaksanakan sambungan kabel dari Tapah ke Tanjung Malim setelah sambungan ke beberapa bahagian dalam daerah Kinta berjaya disiapkan. Sambungan kabel dari Tapah ke Tanjung Malim siap sepenuhnya pada suku pertama tahun 1891. Sambungan kabel ke Tanjung Malim membuka potensi sambungan kabel ke negeri Selangor dengan pemasangan kabel mencapai jarak sepanjang 394 batu. Sambungan kabel ke beberapa bahagian lain dalam daerah Kinta terutamanya di kawasan Ipoh dimulakan semula pada tahun 1894 sewaktu Frank Athelstane Swettenham menjadi residen.

Seterusnya, British telah menjadikan jalan kereta lembu sebagai panduan kedudukan pemasangan kabel yang menghubungkan Ipoh ke Gopeng. Berbanding dengan kedudukan pemasangan kabel sebelum ini yang agak bahaya kerana merentasi hutan tebal dan gunung-ganang, kedudukan berdasarkan jalan kereta lembu dikatakan lebih selamat dan mudah.

T. F. Toft dilantik menjadi superintenden jabatan telegraf yang pertama di negeri Perak pada 1 Oktober 1884. Tugas beliau sebagai penyelia yang mengawasi kerja-kerja pengendalian perkhidmatan. Pada tahun 1902, Jabatan Pos dan Jabatan Telegraf telah digabungkan menjadi Jabatan Pos dan Telegraf Negeri-Negeri Selat bagi menyediakan perkhidmatan perhubungan yang lebih efektif sebagaimana yang dilaporkan dalam tulisan Koh Kuan Wei dan rakan-rakan dalam makalah yang bertajuk Pembangunan Perkhidmatan Pos dan Sumbangannya kepada Pentadbiran British dan Masyarakat di Negeri-Negeri Selat 1902-1938 yang tersiar dalam Jurnal Dunia Pengurusan Vol. 2, No. 2 tahun 2020 halaman 12-24.

Penggabungan jabatan ini memudahkan usaha-usaha pembasmian isu penyeludupan surat-surat buruh Cina yang dilakukan oleh ejen-ejen tidak berdaftar yang ingin mengaut keuntungan daripada buruh-buruh tersebut. Pada tahun 1904, seramai 28 orang ejen tidak berdaftar yang melakukan penyeludupan surat buruh Cina ditangkap dan dikenakan denda sebanyak AS$2,226.00. Hal ini berikutan dengan banyak laporan kes yang melibatkan kehilangan surat dan wang yang dikirim kerana tidak menerusi pejabat pos yang ditadbir oleh pentadbiran kolonial.

Tokoh yang banyak memberi sumbangan kepada kemajuan jabatan pos dan telegraf ialah C. H. Allin yang dilantik menjadi pengarah jabatan tersebut bagi Negeri-Negeri Melayu Bersekutu dari tahun 1904 hingga tahun 1923. Beliau pada asalnya berkhidmat dalam Jabatan Perkhidmatan Pos British dan diarahkan untuk datang ke Tanah Melayu untuk menyeragamkan perkhidmatan pos, telegram dan telefon di negeri Perak, Selangor, Negeri Sembilan dan Pahang. Pada tahun 1905, beliau mengeluarkan enakmen pejabat pos dan telegraf secara berasingan.

Menuju tahun 1923, pemasangan kabel telegraf di keempat-empat buah negeri itu dilakukan sejauh 3399 batu. Sebanyak 99 buah pejabat telah dibuka dengan pengendalian perkhidmatan setiap tahun melibatkan setengah juta permintaan secara purata. Berdasarkan kepada purata tahunan, British memperolehi pendapatan sekitar AS$200 000 menerusi perkhidmatan telegraf.

Perkembangan telegraf memberi kesan yang sangat besar kepada kemajuan teknologi, cara berfikir dan budaya bekerja. Dari sudut kemajuan teknologi, telegraf mendorong saintis memajukan bidang komunikasi sebagaimana yang telah dicapai pada hari ini. Dari aspek teknologi telegraf, saintis mendapat ilham membangunkan teknologi komunikasi yang lain seperti telefon, faksimili, komputer dan rangkaian Internet. Dari segi cara berfikir dan budaya bekerja, teknologi telegraf menjadi medium yang sangat penting kepada aktiviti penyebaran maklumat dalam skala yang lebih luas dan kesannya, pengetahuan terhadap sesuatu isu atau tempat akan bertambah.

Dari sisi lain, perkembangan ini memberi impak yang ketara kepada pemerintah dalam menangani sesuatu isu yang berlaku dengan segera. Kelajuan penyampaian maklumat turut mendorong organisasi-organisasi yang terlibat dalam bidang penyiaran dan kewartawanan untuk mengemaskini setiap laporan dan berita yang diterima dengan pantas agar sentiasa berada pada kedudukan yang mutakhir.

Kini bangunan pentadbiran Jabatan Pos dan Telegraf yang terletak di Jalan Stesen Taiping telah dijadikan sebagai Muzium Telegraf Taiping yang diletakkan di bawah seliaan Telekom Malaysia. Muzium ini dianggap unik kerana merupakan satu-satunya muzium yang menempatkan pelbagai artifak telegraf di Malaysia dan Asia Tenggara.


YAE! Melengkapkan Pengetahuan dan Kemahiran Pelukis Muda Menjadi Usahawan Seni yang Berdaya Saing

Untuk mendapatkan maklumat terkini, ikuti kami melalui Telegram

Kuala Lumpur – Program Young Art Entrepreneurs (YAE!) sekali lagi diteruskan pada tahun ini anjuran Balai Seni Negara dalam usaha untuk melengkapkan pengetahuan dan kemahiran pelukis muda menjadi usahawan seni yang berdaya saing. Sebagaimana tahun-tahun sebelumnya, kemuncak kepada program ini adalah sebuah pameran produk seni yang memaparkan hasil usaha 16 peserta program YAE! Showcase 2023 Kohort ke-7.

Timbalan Ketua Setiausaha (Kebudayaan) Kementerian Pelancongan, Seni dan Budaya (MOTAC), Mohd Yusri Mohd Yusoff berkata, seramai 130 orang graduan telah berjaya dilahirkan daripada program YAE! hingga kini dengan pendapatan keseluruhan mencecah sebanyak RM1.5 juta dari tahun 2017 hingga tahun 2022.

“Program ini diwujudkan menerusi inisiatif Balai Seni Negara untuk membantu golongan muda berkreatif dalam mengembangkan dan menghasilkan hasil seni kreatif dengan lebih mantap dan berkesan,” ujar Mohd Yusri sewaktu berucap dalam Majlis Perasmian YAE! Showcase 2023 Kohort ke-7 baru-baru ini.

Menurut Mohd Yusri, sebanyak tujuh kohort telah dilaksanakan oleh program ini hingga tahun 2022 dan para graduan dilihat mampu berdaya saing dalam dunia keusahawanan. Selain itu, jumlah pendapatan keseluruhan program YAE! Showcase 2023 Kohort ke-7 ialah sebanyak RM151 853 menerusi penglibatan dalam pelbagai acara kesenian seperti The Godown Arts Market, Festival Permainan Malaysia, Program Boot Camp YAE! Tasik Kenyir, Program Komuniti Simunjan dan lain-lain lagi.

“Inisiatif YAE! memberi galakan kepada para peserta untuk mempraktikkan segala ilmu yang diperoleh, membuat jaringan profesional, membentuk persekitaran dinamik dalam perniagaan dan menitikberatkan unsur bantu-membantu dalam memajukan prospek keusahawanan,” kata Mohd Yusri.

Mohd Yusri turut menyatakan bahawa menerusi latihan intensif selama empat bulan, para peserta dapat meneroka peluang dalam pasaran domestik sehingga ke peringkat antarabangsa. Selain itu, pendekatan YAE! pada tahun 2023 juga akan menumpukan kepada tiga elemen penting, iaitu peluang pekerjaan, jaringan kerjasama dan generasi berpendapatan.

“Cetusan usaha ini juga dapat memacu kepada pembangunan Malaysia Madani menerusi salah satu tonggaknya, iaitu kemampanan terutamanya dalam aspek mengukuhkan kreativiti dan ekonomi serta menyerlahkan kepelbagaian daya cipta dengan lebih yakin dan berinovasi,” jelas Mohd Yusri.

Mohd Yusri turut berkata bahawa segala tindakan dalam mencapai kejayaan dan bergelar usahawan seni tidak hanya terhad kepada kaedah konvensional, bahkan dapat dicapai menerusi pendekatan transformasi digital data raya agar lebih ke hadapan dan berdaya saing dengan negara luar.

Majlis Perasmian YAE! Showcase 2023 Kohort ke-7 ini juga disiarkan secara dalam talian menerusi laman Facebook Balai Seni Negara, https://www.facebook.com/nationalartgallerymalaysia/videos/732677145106791.

YAE! Showcase 2023 yang bertemakan “Engage, Enlighten and Connect” boleh dikunjungi bermula 17 Februari hingga 26 Februari 2023 dari jam 11.00 pagi hingga 8.00 malam bertempat di Tingkat 2, GMBB, Kuala Lumpur.


Roslan Mendidik Masyarakat Menghargai Karya Lukisan Abstrak

Kuala Lumpur – Bermula dengan minat dan bergabung dengan bakat semula jadi, Roslan Razali yang merupakan anak kelahiran Kelantan tidak menoleh ke belakang lagi untuk merealisasikan cita-cita beliau dalam menghasilkan lukisan abstrak. Perkara ini menjadi realiti dan memberi semangat kepada beliau apabila semakin banyak mendapat pendedahan dalam bidang tersebut sama ada di dalam negara mahu pun di luar negara.

“Ketika di sekolah rendah, saya didedahkan dengan teknik asas melukis, iaitu mewarna dan melukis pelbagai flora dan fauna. Minat saya semakin meningkat setiap tahun sejak sekolah rendah sehingga bersekolah menengah. Pada tahun 1992, saya mewakili Sekolah Menengah Ciku 3 menyertai satu pertandingan melukis antara sekolah-sekolah dalam daerah Gua Musang.

Walaupun hanya berjaya mendapat tempat ketiga, namun hal tersebut memberi semangat kepada saya untuk menerokai bidang lukisan dengan lebih serius. Bersempena Pesta Wau 1994, saya menyertai Pertandingan Melukis Peringkat Kota Bharu dan sekali lagi saya mendapat tempat ketiga,” ujar Roslan yang merupakan pemegang Ijazah Sarjana Muda Seni Persembahan daripada Universiti Malaya (UM).

Selepas tamat alam persekolahan, Roslan aktif menyertai pelbagai pertandingan lukisan seperti Pertandingan Melukis Batik 1995 di Gelanggang Seni, Kota Bharu, Kelantan. Roslan mendapat tempat kelima terbaik daripada 30 orang peserta yang menyertai pertandingan tersebut.

Seterusnya, Roslan menyambung pengajian di Akademi Seni Melaka dan UM. Selepas menamatkan pengajian di UM dalam bidang Drama dan Seni Persembahan pada tahun 2001, beliau mula kembali melukis secara serius.

“Saya mula menerokai penggunaan medium daripada akrilik dan melukis di atas kanvas. Pada awalnya, karya-karya yang dihasilkan hanya dijadikan sebagai hadiah kepada ahli keluarga terdekat. Namun setelah melihat hasil lukisan yang diberikan, mereka mencadangkan agar dijual kerana mereka berpendapat bahawa lukisan yang saya hasilkan mempunyai nilai komersial,” ujar Roslan yang menjadikan pelukis terkenal negara China, Wang Peidong sebagai idola beliau.

Kata-kata semangat daripada sanak saudara dan rakan taulan menyebabkan Roslan semakin bersemangat untuk bergiat aktif menghasilkan lebih banyak lukisan di atas kanvas. Bagi meningkatkan kemahiran diri, Roslan mengambil inisiatif berkunjung ke Guangzhou dan Shenzen, China serta Jakarta, Indonesia bagi melihat dan mempelajari teknik lukisan pelukis-pelukis terkenal di kedua-dua negara tersebut.

“Seperti yang kita maklum, senario industri lukisan di China dan Indonesia jauh lebih hebat berbanding Malaysia. Maka wajarlah saya mempelajari pelbagai pendekatan para pelukis-pelukis profesional di sana. Saya juga cenderung menghasilkan karya separuh realisme dan separuh abstrak kerana dekat dengan jiwa saya, sarat dengan pelbagai mesej serta mempunyai unsur-unsur moral kepada khalayak.

Sebagai contoh, saya melukis sebuah kereta Volkswagen yang terkandas semasa banjir akibat hujan lebat berlatarkan bangunan Kuala Lumpur City Centre (KLCC) sewaktu pulang dari tempat kerja dan hal tersebut memberikan saya ilham tentang kejadian banjir yang berkait rapat dengan kelangsungan kehidupan warga kota di Kuala Lumpur yang sentiasa dihambat dengan kesesakan lalu lintas,” tegas Roslan.

Selain itu, Roslan gemar mengetengahkan subjek flora atau bunga-bungaan kerana memberi banyak konotasi kepada kehidupan manusia. Selain indah dan berwarna-warni, lukisan bertemakan bunga-bungaan memberi “nilai kehidupan” kepada ruang sama ada di dalam rumah, pejabat, kafe, restoran atau hotel yang menggantungnya.

“Pada pandangan saya, lukisan membawa suasana yang tersendiri. Jika kita lihat di ruang lobi hotel, lukisan memberi satu dimensi yang begitu indah. Selain mendapat ilham berdasarkan kejadian yang berlaku pada setiap hari, saya juga mendapat ilham untuk melukis subjek tertentu berdasarkan pembacaan dan kajian yang saya lakukan. Mungkin ada yang berpendapat bahawa melukis merupakan aktiviti yang mudah, terutamanya melukis lukisan abstrak. Hakikatnya, melukis memerlukan kemahiran yang tinggi selain bakat dan disiplin pengurusan masa.

Di samping itu, menyiapkan sebuah lukisan kadangkala mengambil masa sehingga bertahun-tahun. Selain perlu fokus, pelukis juga perlu mengetepikan hambatan-hambatan kerja yang sentiasa mengejar. Sebagai contoh, melukis adalah sebagai aktiviti sampingan jika kita bekerja tetap. Justeru, sudah pasti kita perlu mengutamakan pekerjaan tetap berbanding dengan melukis dan sebaliknya. Oleh sebab itu, melukis memerlukan disiplin dan fokus yang tinggi. Jika tiada keseriusan, maka objektif melukis tidak akan menjadi kenyataan,” ujar Roslan yang pernah menjadi Pengerusi Kelab Seni Lukis Sekolah Menengah Mulong, Kota Bharu.

Perancangan Masa Hadapan
“Sewaktu saya mengenali Pengasas Art Market Malaysia pada tahun 2019, beliau memberikan semangat kepada saya untuk lebih serius menghasilkan lebih banyak karya yang bermutu. Jika sebelum ini saya tidak menjangkakan bahawa lukisan saya akan dibeli oleh para peminat lukisan di negara ini, namun hal sebaliknya yang berlaku. Ramai peminat lukisan yang membeli karya-karya pelukis amatur seperti saya kerana Art Market Malaysia menyediakan platform yang mampu mempamerkan karya-karya yang saya hasilkan.

Sebagaimana yang kita sedia maklum, jika seseorang pelukis tidak mempunyai latar belakang akademik yang formal dalam bidang seni tampak lukisan ini, maka pasti tidak mudah untuk menjual karya lukisannya dan sukar untuk dikenali oleh para pemain industri lukisan, terutamanya pengumpul (collector) yang berprofil tinggi.

Hal ini menjadi satu kekangan kepada para pelukis amatur seperti saya dan rakan-rakan pelukis yang lain. Namun dengan kewujudan Art Market Malaysia, saya dan para pelukis yang lain sangat bertuah dapat menjadi sebahagian daripada pelukis atau artis yang bernaung di bawah satu bumbung bagi menyelaraskan pelbagai aktiviti seni tampak seperti pameran dan jualan hasil seni yang dihasilkan,” terang Roslan lagi.

Impian dan Harapan
“Saya mempunyai impian untuk memiliki sebuah galeri seni yang bukan sahaja menjual hasil karya saya, bahkan menjadi pusat sehenti kepada para pelukis amatur menjayakan pelbagai aktiviti yang berkaitan dengan seni tampak.

Selain pameran, galeri tersebut boleh dijadikan sebagai tempat untuk pertemuan para peminat seni tampak mengadakan forum, bengkel, pusat latihan, aktiviti dokumentasi dan pelbagai acara atau program tertentu. Setakat ini, saya berjaya menjual hampir 30 unit lukisan dengan pelbagai saiz.

“Walaupun saya tidak melanjutkan pengajian dalam bidang seni tampak pada peringkat sarjana, namun saya tetap mengasah bakat sebagai pelukis amatur apabila ada masa lapang. Saya melihat, menghasilkan lukisan yang berpotensi untuk menjana pendapatan sampingan,” jelas Roslan mengakhiri bicara.

Profil Pelukis
Nama: Roslan Razali
Nama komersial: Tunjong Garden
Tarikh Lahir: 28 Disember 1976
Tempat Lahir: Kampung Tunjong, Kota Bharu, Kelantan
Pendidikan:
– Sekolah Kebangsaan Mulong, Kota Bharu
– Sekolah Menengah Ciku 3, Gua Musang
– Sekolah Menengah Mulong, Kota Bharu
– Diploma Seni Penulisan, Akademi Seni Melaka
– Ijazah Sarjana Muda Seni Persembahan, Universiti Malaya

Pencapaian:
– Tempat ketiga, Pertandingan Melukis antara Sekolah-sekolah Daerah Gua Musang 1992.
– Tempat ketiga, Pertandingan Melukis, Pesta Wau 1994 peringkat Kota Bharu.
– Tempat kelima (Enam yang Terbaik), Pertandingan Melukis Batik 1995, Gelanggang Seni, Kota Bharu.
– Peserta Pameran Art Market Malaysia tahun 2019 hingga tahun 2023.

Hobi: Melukis dan berkebun
Moto hidup: “Hidup sentiasa belajar”
Instagram: @tunjongarden
Facebook: Tunjong Garden


Konsert Diraja Kementerian Pendidikan Malaysia 2023 Lambang Taat Setia dan Menjunjung Kasih Warga KPM

Untuk mendapatkan maklumat terkini, ikuti kami melalui Telegram

Kuala Lumpur – Konsert Diraja Kementerian Pendidikan Malaysia 2023 (KDRKPM 2023) yang bertemakan “Mulanya di Sini … Cerita Cinta” diadakan bermula pada 24 Februari 2023 hingga 26 Februari 2023, pukul 8.30 malam hingga 11.00 malam di Panggung Sari, Istana Budaya, Kuala Lumpur.

Matlamat dan objektif konsert ini diadakan adalah sebagai lambang taat setia dan menjunjung kasih warga Kementerian Pendidikan Malaysia (KPM) kepada Kebawah Duli Yang Maha Mulia Seri Paduka Baginda (KDYMM SPB) Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah ibni Almarhum Sultan Haji Ahmad Shah Al-Musta’in Billah dan KDYMM SPB Raja Permaisuri Agong, Tunku Hajah Azizah Aminah Maimunah Iskandariah binti Almarhum AlMutawakkil Alallah Sultan Iskandar Al-Haj.

KDRKPM 2023 yang dianjurkan oleh KPM dengan kerjasama Istana Budaya turut dimeriahkan dengan kehadiran KDYMM SPB Raja Permaisuri Agong, Tunku Hajah Azizah Aminah Maimunah Iskandariah binti Almarhum AlMutawakkil Alallah Sultan Iskandar Al-Haj; Menteri Pendidikan Malaysia, YB Fadhlina Siddiq; Ketua Setiausaha Kementerian Pendidikan Malaysia, YBhg. Dato’ Indera Nik Nasarudin Mohd Zawawi; Ketua Pengarah Pendidikan Malaysia, YBhg. Dato’ Haji Pkharuddin Haji Ghazali dan Ketua Pengarah Dewan Bahasa dan Pustaka, YBrs. Dr. Hazami Jahari.

Penganjuran KDRKPM 2023 memberikan ruang dan peluang kepada murid dan guru untuk mempamerkan bakat dan potensi diri mereka menerusi seni persembahan yang merangkumi seni visual, muzik, tarian dan teater. Persembahan ini juga menggabungkan secara harmonis elemen muzik tradisional dan muzik kontemporari serantau serta dunia.

KDRKPM 2023 juga menzahirkan persembahan hasil gabungan seni muzik dan kesenian daripada pelbagai genre sebagai santapan jiwa. Kombinasi elemen tradisional dan moden dalam muzik berjaya ditonjolkan dalam konsert ini menerusi latihan yang intensif dan disiplin diri yang kental. Hal ini menjadi tunjang KDRKPM 2023 dapat direalisasikan dengan jayanya pada tahun ini.

Di samping itu, KDRKPM 2023 turut menggabungkan persembahan muzik orkestra dan lagu menerusi pelbagai genre merentas zaman, nyanyian, tarian serta sisipan teater sebagai elemen jalinan penceritaan konsert mengikut segmen. Sebahagian lagu yang dipersembahkan juga merupakan gubahan semula dan diberi nafas baharu untuk mendapatkan kesan yang berkualiti serta menjalinkan rasa persaudaraan dalam kalangan warga penghibur. Bahkan, KDRKPM 2023 diilhamkan sejajar dengan hasrat untuk mewujudkan Malaysia MADANI yang kaya dengan budaya, warisan dan kesenian yang luhur serta beridentiti.

Elemen “Cinta” yang digambarkan menerusi KDRKPM 2023 pula merupakan kisah cinta yang meliputi seluruh batas kehidupan termasuklah cinta kepada Yang Maha Esa, keluarga, sahabat, negara, masyarakat dan cinta antara dua insan. Kemuncak kepada tema ini dapat dilihat menerusi garapan segmen “1000 Wajah” yang menggambarkan kisah warga KPM khususnya guru dan murid sewaktu mengharungi cabaran dan dugaan pandemik COVID-19, banjir besar, ribut serta pengorbanan murid dan guru di kawasan pedalaman.

KDRKPM 2023 dijayakan oleh 248 orang jawatankuasa produksi yang terbahagi kepada enam pasukan merangkumi pengurusan, teknikal, muzik, teater, tarian dan vokal. Sesi pemilihan bagi pemuzik, penyanyi, penari dan pelakon diadakan mengikut zon di seluruh negara bermula pada 29 Mac hingga 20 Julai 2022. Selain itu, KDRKPM 2023 turut dimeriahkan dengan penampilan istimewa daripada artis terkenal tanah air seperti YBhg. Dato’ Sri Siti Nurhaliza Tarudin, YBhg. Dato’ Wan Aishah Wan Ariffin dan Noraniza Idris.

Semoga penganjuran KDRKPM 2023 dapat memberikan impak positif kepada warga KPM khususnya kepada pelajar yang bakal mewarisi kepemimpinan negara dengan menyediakan platform berprestij untuk menzahirkan rasa penghargaan dan kasih sayang kepada institusi diraja dan negara selain memanfaatkan bakat pelajar dalam pelbagai bidang demi masa hadapan mereka yang lebih cemerlang.


Bahasa Melayu ke Peringkat Global

KUALA LUMPUR −Bahasa Melayu yang indah sering digunakan dalam menterjemahkan budaya dan kehidupan masyarakat di Malaysia. Perkara 152 Perlembagaan Persekutuan menjelaskan bahawa bahasa Melayu ialah bahasa rasmi yang tidak boleh dipertikaikan fungsi dan peranannya sebagai bahasa kebangsaan. Kedudukan bahasa Melayu sebagai bahasa rasmi negara dimantapkan dengan Akta Bahasa Kebangsaan 1967. Kepentingannya sebagai bahasa ilmu yang menjadi medium pengajaran dan pembelajaran telah membawa kepada pewartaan Akta Pendidikan 1961(Pindaan 1996). Namun begitu, pada masa yang sama, masyarakat pelbagai kaum di Malaysia bebas menggunakan bahasa masing-masing dalam situasi bukan rasmi.

Menurut YBhg. Dato’ Profesor Emeritus Dr. Teo Kok Seong (Felo Utama, Institut Kajian Etnik), bahasa Melayu pernah melalui zaman kegemilangannya sejak zaman lampau. Legasi budaya lampau bahasa Melayu begitu cemerlang, berwibawa dan menjadi lingua franca bagi aktiviti perdagangan, keagamaan dan seterusnya sebagai bahasa ilmu.

Tambahnya lagi, bahasa Melayu sebenarnya telah mencapai tahap bahasa tinggi dan bahasa ilmu kerana kajian sudah membuktikan bahawa bahasa Melayu sudah menjadi bahasa saintifik moden yang mampu mengungkap segala hal dalam pelbagai bidang ilmu. Dalam hal ini, Dewan Bahasa dan Pustaka sudah lama memainkan peranannya untuk meningkatkan taraf bahasa Melayu sehingga menjadi bahasa ilmu tinggi.

Selain itu, bahasa Melayu juga berkeupayaan untuk memandaikan anak bangsa dan memajukan negara. Namun begitu, cabarannya terletak pada tahap penggunaannya dalam masyarakat. Masih ada dalam kalangan orang Melayu selaku penutur jati yang tidak yakin dan mempertikaikan keupayaan bahasa Melayu sebagai bahasa tinggi.

Mereka masih lagi menghadapi krisis keyakinan terhadap bahasa Melayu dan hal ini tidak sepatutnya berlaku. Keupayaan bahasa Melayu sebagai bahasa ilmu sudah dibuktikan melalui penulisan ilmiah dan kajian yang mampu mengungkap semua bidang dengan baik dan teratur. Masyarakat Barat juga mengagumi bahasa Melayu sebagai bahasa ilmu.

Sementara itu, YBhg. Dr. Nathesan Sellapan (Munsyi Dewan) pula berkata, pada masa ini, bahasa Melayu masih mantap dengan legasi budaya yang cukup hebat kerana kedudukan bahasa Melayu sudah terjamin dengan adanya Perlembagaan 152, iaitu kedudukan bahasa Melayu tidak boleh diganggu gugat. Namun begitu, keindahan bahasa Melayu kini agak terancam disebabkan oleh penggunaan media sosial yang semakin berkembang dan tidak terkawal sebagai alat penyebar komunikasi.

Bahasa Melayu mempunyai kira-kira 200 juta penutur. Sehubungan dengan itu, bahasa Melayu perlu diangkat kedudukannya pada peringkat ASEAN dan seterusnya ke peringkat antarabangsa. Penutur bahasa Melayu pada peringkat ASEAN juga perlu bersatu untuk mengangkat bahasa Melayu pada peringkat global. Di sini, masyarakat dapat memartabatkan bahasa Melayu ke arah kecemerlangan dari peringkat rendah hinggalah ke peringkat dunia.

Bagi Encik Muhammad Hanapi Jamaludin yang mewakili Majlis Belia Malaysia pula, media sosial dapat memainkan peranannya dalam mendaulatkan bahasa Melayu dengan baik dan berkesan sekiranya nilai tambah dapat diberi kepada bahasa Melayu sebagai bahasa pengkomersialan yang mempunyai nilai ekonomi tanpa merosakkan keindahan bahasa Melayu.

Dalam media sosial, perlu ada pelbagai ikon daripada bangsa lain seperti Cina dan India yang fasih berbahasa Melayu, yang seharusnya menjadi contoh yang baik bagi mengangkat bahasa Melayu sebagai bahasa perpaduan negara.

Namun begitu, masih ada dalam kalangan masyarakat yang berasa taksub dan kagum akan budaya dan bahasa asing, terutamanya bahasa Inggeris. Oleh itu, kesedaran mengenai keupayaan bahasa Melayu sebagai bahasa ilmu dan budaya tinggi perlu digerakkan dengan berkesan terutamanya dalam kalangan generasi muda.  Jika ada kemahuan dan kehendak, maka kita boleh mengangkat bahasa Melayu sebagai bahasa ilmu dan budaya tinggi.

Demikianlah penerangan menarik yang disampaikan oleh para panel yang terlibat ketika mengupas isu bahasa Melayu sebagai bahasa ilmu dan budaya tinggi. Yang turut hadir ialah Puan Edlynna Hanie Abdul Hamid, selaku moderator dari BERNAMA dalam Program Bicara Warisan Intelektual Malaysiana “Bicarawara – Bahasa Melayu sebagai Bahasa Ilmu dan Budaya Tinggi“ yang bersiaran secara langsung pukul 10.00 pagi tadi menerusi YouTube PNM TV Channel.


Program Inspirasi KL: Kepelbagaian Kelompok dalam Pembudayaan Ilmu

Untuk mendapatkan maklumat terkini, ikuti kami melalui Telegram

Kuala Lumpur – Program Inspirasi KL yang diadakan oleh DBP di Wisma Dewan Bahasa dan Pustaka (DBP) dengan kerjasama ZRA Strim dan rakan kolaborasi yang lain seperti The Sunburst Store, Serba Serbi dan Luncai Emas merupakan satu inisiatif untuk menggalakkan generasi muda membudayakan ilmu dalam kehidupan mereka. Dalam sesi wawancara bersama-sama wartawan JendelaDBP, Ketua Pengarah DBP, YBrs. Dr. Hazami Jahari menyatakan bahawa Inspirasi KL ialah program yang menggabungkan pelbagai keperluan dan perkhidmatan yang diperlukan oleh generasi muda hari ini. Oleh itu, dalam konteks menggalakkan generasi muda membaca, kita tidak boleh menjual buku semata-mata tetapi perlu mencari nilai tambah untuk menggalakkan generasi muda mendekati buku.

Mengulas lanjut berkenaan dengan penganjuran program Inspirasi KL, YBrs. Dr. Hazami berkata,

Penganjuran program Inspirasi KL ini diharap dapat menarik minat masyarakat untuk mendekati bahan bacaan khususnya terbitan DBP. Menariknya tentang program ini, selain mendapatkan bahan bacaan, pengunjung juga dapat mencari barang lain seperti baju atau makanan yang turut dijual di sini. Pastinya program seperti ini dapat menjana ekonomi masyarakat tempatan, di samping meningkatkan minat membaca dalam kalangan masyarakat yang mempunyai minat yang pelbagai. Oleh sebab itu, DBP perlu meningkatkan kerjasama dengan pihak luar dalam penganjuran aktiviti seperti ini lagi pada masa-masa akan datang.

Tambah beliau lagi, dalam konteks galakan membaca, ibu bapa memainkan peranan penting untuk memilih bahan bacaan anak-anak. Selain itu, penerbit juga harus menyediakan bahan bacaan yang baik agar dapat memenuhi permintaan daripada pembaca. Dalam usaha ini, mana-mana penerbit harus beringat tentang kawalan terhadap penggunaan bahasa Melayu yang betul dan kandungan terbitannya agar mematuhi garis undang-undang negara. Selain itu, untuk menyebarluaskan bahan bacaan, penerbit perlu mengikuti trend perkembangan teknologi agar setiap karya yang diterbitkan sampai kepada pembaca.

Program Inspirasi KL yang diadakan bermula dari 24 hingga 26 Februari 2023 ini terbahagi kepada tiga segmen, iaitu fesyen, muzik dan perbukuan yang mungkin mencetuskan gerakan budaya yang progresif dan penuh inspirasi. Segmen fesyen menyaksikan kolaborasi antara Sunburst Store, kedai Serba Serbi dan DBP. Pasar karat pula disertai oleh peniaga yang mempamerkan fesyen dan gaya hidup. Antara pengisian program itu termasuklah Pasar Karat “Serba Sunburst”, komuniti buku bersama-sama ZRA Strim, persembahan muzik “Temasya Anak Muda” oleh Luncai Emas, pameran pakaian vintaj Vivienne Westwood, perhimpunan penggemar denim, inspirasi lokal, pameran motosikal klasik, dan trak makanan dan kopi.

Persembahan muzik yang dianjurkan oleh Luncai Emas bertemakan “Tamasya Anak Muda” bakal menampilkan kumpulan muzik daripada pelbagai genre muzik yang mencetuskan inspirasi bagi pendengar. Segmen komuniti buku dan perbukuan pula dianjurkan oleh ZRA STRIM yang mengundang penerbit buku untuk bersama-sama memeriahkan acara ini. Aktiviti INSPIRASI LOKAL pula menghimpunkan jenama lokal dari seluruh Malaysia. Program ini juga dimeriahkan dengan pameran pakaian vintaj oleh pereka fesyen legenda, iaitu Vivienne Westwood yang menggerakkan perubahan fesyen dunia dan merupakan aktivis alam sekitar yang banyak menyumbang kepada kelestarian alam.

Menerusi program tersebut, pempamer buku dari Negeri Sembilan, Nazlan Sulaiman turut meluahkan rasa seronok kerana berpeluang menyertai Inspirasi KL. Menurutnya, beliau amat tertarik dengan konsep penganjuran program ini kerana menghimpunkan banyak barang seperti buku, baju, muzik dan makanan. Hal ini secara tidak langsung dapat meningkatkan jumlah bilangan pembaca dalam kalangan generasi muda kerana apabila mereka berkunjung ke sini, mereka akan dapat melihat pelbagai genre buku yang dipamerkan. Namun demikian, dalam usaha untuk meningkatkan bilangan pembaca buku, penerbit buku haruslah membanyakkan terbitan buku yang menyelitkan nilai serta mesej yang boleh diadaptasi oleh pembaca dalam kehidupan mereka.

Pandangan Nazlan turut disokong oleh Ahmad Khushairi, pengunjung dari Melaka. Bagi Khushairi, aktiviti perbukuan ini sangat sesuai digabungkan dengan pameran lain seperti yang dianjurkan dalam program Inspirasi KL ini. Hal ini disebabkan kelompok peminat buku ini sangat kecil. Gabungan dengan kelompok lain membolehkan kelompok buku lebih berkembang.


“Tanah Air: Passing Through the Malay Archipelago“ Naratif Pertemuan dan Pertembungan Budaya dan Tamadun

Kuala Lumpur – Sempena penganjuran Kuala Lumpur Alternative Bookfest 2023 (KLAB 2023) yang berlangsung selama empat hari bermula dari 23 hingga 26 Februari 2023, sebuah syarikat penerbitan buku mandiri, iaitu Toko Buku Pujangga Baru telah melaksanakan inisiatif gigih untuk menganjurkan sebuah majlis peluncuran dan bicara buku yang dinukilkan oleh Profesor Dato’ Dr. Ahmad Murad Merican dengan buku yang bertajuk Tanah Air: Passing Through the Malay Archipelago.

Majlis peluncuran dan bicara buku ini merupakan satu daripada 12 acara yang dianjurkan sepanjang KLAB 2023 berlangsung dan diadakan di pentas utama Pasar Seni, Kuala Lumpur pada hari Sabtu, 25 Februari 2023 jam 4.00 hingga 5.00 petang. Majlis ini juga dikendalikan oleh saudara Sadiq Salihoddin selaku moderator dengan mengundang dan menampilkan Profesor Dato’ Dr. Ahmad Murad Merican sebagai penulis buku dan pembicara satu dan saudara Fadhrul Irwan selaku pembicara kedua. Majlis ini turut dirasmikan oleh Puan Adibah Omar selaku Ketua Pegawai Eksekutif Perbadanan Kota Buku.

Sesi pertama majlis tersebut berfokus kepada sesi bicara buku. Menurut Profesor Dato’ Dr Ahmad Murad Merican, buku Tanah Air: Passing Through the Malay Archipelago ini merupakan himpunan penulisan artikel beliau yang pernah diterbitkan dalam Melaka Hari Ini (MHI), sebuah syarikat media rasmi yang khusus untuk menerbitkan akhbar mingguan yang bertempat di Ayer Keroh, Melaka.

“Buku Tanah Air: Passing Through the Malay Archipelago ini bukan sebuah buku sejarah, sebaliknya adalah sebuah buku naratif. Menerusi buku ini, saya menginterpretasikan pandangan saya tentang sifat dan pengertian kosmopolitan itu sebagai pertemuan dan pertembungan segala budaya dan tamadun, di samping turut dijadikan sebagai satu bentuk wahana bagi menyangkal dakwaan sesetengah golongan cerdik pandai bahawa orang Melayu tiada tamadun,” kata Profesor Dato’ Dr. Ahmad Murad Merican.

Fadhrul Irwan selaku pembicara kedua turut mengutarakan pandangan beliau dengan menyorotkan isi kandungan yang terdapat dalam buku tersebut. Menurut Fadhrul Irwan, setelah meneliti daripada satu lembaran ke lembaran yang seterusnya mengenai inti pati yang hendak disampaikan dalam buku Tanah Air: Passing Through the Malay Archipelago, Profesor Dato’ Dr. Ahmad Murad Merican cuba membawa satu tema dan tidak menyusunnya secara kronologikal.

“Saya melihat lima perkara utama yang dapat disorotkan dan dikupaskan daripada buku ini. Kita melihat contoh kerajaan Srivijaya yang merupakan sebuah kerajaan Melayu yang bukan sahaja sebagai sebuah emporium yang cukup gah dan masyhur, bahkan merupakan sebuah pusat keintelektualan. Walau bagaimanapun, orang hanya mula melihat dan mengenali kosmopolitan dan maknanya apabila melihat kota Melaka. Sebelum berdirinya kota Melaka, rantau Nusantara ini sebenarnya sudah dipenuhi dengan orang ramai serta berlakunya pertembungan budaya dan agama kerana kewujudan kerajaan-kerajaan Melayu silam. Namun begitu, sifat nasionalisme yang terlalu tinggi menyebabkan wujud stigma bahawa orang di rantau Nusantara ini dianggap sebagai orang asing disebabkan oleh dasar kolonialisme yang dijalankan oleh kuasa Barat pada suatu ketika dulu,” ujar Fadhrul Irwan.

Fadhrul Irwan turut mengetengahkan pandangan beliau tentang berlakunya pelbagai isu tafsiran yang berkait rapat dengan definisi dan konsep rantau dan perantauan. “Kita tidak membawa sebarang interpretasi baharu mengikut sudut pandang atau worldview sebagai orang dan masyarakat berbangsa Melayu, sebaliknya kita hanya meneruskan atau mewarisi sahaja interpretasi Barat dan metodologi mereka,” kongsi Fadhrul Irwan.

Sesi bicara buku ini diteruskan dengan ucapan penggulungan daripada Profesor Dato’ Dr. Ahmad Murad Merican dan Fadhrul Irwan. “Saya mengumpul dan menulis serta menyusun semula idea mengenai tempat saya menetap. Saya adalah warga kepulauan Melayu dan warga tanah air ini, maka hal ini menjadi sebagai satu ekspresi dan taman permainan dari segi geografi dan visual. Buku ini dibaca sebagai satu realiti dan saya juga berasa bahawa perkara yang hendak saya kupas sama ada mengenai tempat, budaya, imej tanah air dan rantau ini tidak semestinya betul,” jelas Profesor Dato’ Dr. Ahmad Murad Merican. Fadhrul Irwan juga berpendapat yang sama bahawa buku ini adalah sebuah naratif dan kronikal yang memuatkan realiti sejarah, budaya dan sosiologi di Kepulauan Melayu.

Sesi peluncuran buku kemudian diteruskan dengan menjemput Adibah Omar, Ketua Pegawai Eksekutif Perbadanan Kota Buku untuk menyampaikan sepatah dua kata dan merasmikan majlis peluncuran dan bicara buku Tanah Air: Passing Through the Malay Archipelago.

“Saya berharap agar masyarakat dari pelbagai lapisan khususnya golongan muda dapat membaca, menikmati serta menelaah buku Tanah Air: Passing Through the Malay Archipelago ini agar dapat mengenali budaya dan tamadun kita dengan lebih mendalam,” ujar Adibah Omar.

Adibah Omar turut mengambil kesempatan untuk menerangkan  kepada para hadirin mengenai usaha yang kini sedang giat dijalankan oleh Perbadanan Kota Buku untuk mewujudkan sebuah gedung jualan buku secara dalam talian yang pastinya akan membawa pelbagai manfaat kepada semua pihak.


Satira Sitkom Mengangkat Isu Cinta dan Darjat

Untuk mendapatkan maklumat terkini, ikuti kami melalui Telegram

Tanjung Malim – Pada 25 Februari 2023 yang lalu, sebuah pementasan teater Sitkom Muzikal Komedi Aku dan Dia telah dipentaskan dengan jayanya. Pementasan teater ini merupakan hasil karya dan arahan Tengku Azman Shah dan Ameliana Nadia atau lebih mesra dengan panggilan KuMel. Teater ini berlangsung di Panggung Percubaan Universiti Pendidikan Sultan Idris (UPSI) dengan mendapat sokongan dan sambutan yang memuaskan.

Barisan pelakon yang terlibat merupakan ahli produksi teater yang sudah biasa bermain dengan pentas dan berpengalaman dalam bidang lakonan. Antaranya termasuklah Amirah Razak, Merah Malam, Faizal Ruhaijat, Fahim Fuad, Aidilduha, Asila, Firash Yash, Harith Jumat, Pojie, Aiman Meng, Murni dan Husna. Selain itu, produksi ini juga mendapat bantuan daripada tenaga pelajar teater diploma semester 2 dan 4, pelajar ijazah sarjana muda semester 1, 3 dan 4 serta pelajar muzik daripada Fakulti Muzik dan Seni Persembahan (FMSP) UPSI.

Pengarah telah memilih gaya Devised Theater bagi menjayakan pementasan teater. Gaya ini lebih bebas memberi ruang kepada pelakon untuk bermain dengan watak apabila mereka perlu melakukan proses kerja-kerja kolaborasi kreatif secara berkumpulan tanpa skrip tetap yang mengikat mereka. Paling menarik, teknik ini memerlukan pelakon melakukan improvisasi ketika persembahan kerana jalan cerita yang diberikan hanya sebagai panduan kepada pelakon. Hasil temu bual bersama salah seorang pelakon, mereka hanya mempunyai masa lebih kurang dua minggu untuk melakukan proses kerja kreatif bagi memastikan perjalanan pementasan teater berjalan dengan lancar.

Secara ringkas, teater Sitkom Muzikal Komedi Aku dan Dia mengisahkan tentang watak Mira yang bercinta dengan Daus secara rahsia tanpa pengetahuan ibu bapa mereka kerana hubungan yang tidak direstui keluarga. Pada suatu hari, Ejal yang baharu saja pulang dari London bertemu dengan ketua kampung bagi merisik Mira sambil ditemani bapa Ejal, seorang yang sangat kaya bersama-sama rakan baiknya. Dari satu sudut yang berbeza, watak Cikgu Pojie bersama-sama Aiman banyak menghabiskan masanya di Blind Corner, warung milik Pak cik Yash. Cikgu Pojie dan Aiman yang datang ke warung sering kali mengusik dua orang anak dara Pak cik Yash, iaitu Husna dan Murni.

Kesimpulannya, cerita ini mengangkat tentang isu antara cinta, keluarga, harta dan darjat di samping pengarah juga cuba mengetengahkan elemen muzik tradisional Malaysia seperti rebana dalam pementasan teater yang berlangsung.

Penganjur utama bagi pementasan teater Sitkom Muzikal Komedi Aku dan Dia ini adalah Pertubuhan Seni Laskar Lantera dengan kerjasama Pusat Kebudayaan UPSI dan dijayakan oleh produksi Seven Idiots bersama-sama Thespian Resources. Produksi ini mendapat tajaan penuh daripada Kementerian Pelancongan, Seni dan Budaya (MOTAC) serta mendapat tajaan lain daripada Kedai Makan Pyor, Medan Selera Tanjong Malim dan lain-lain.

Pementasan teater pada malam tersebut dimeriahkan dengan kehadiran ahli panel daripada MOTAC, Dekan FMSP serta rombongan Man Raja Lawak. Semoga usaha pelajar ini dapat membuka mata banyak pihak supaya memberikan peluang dan sokongan kepada pelajar bidang seni persembahan agar dapat berkarya serta mendapat sokongan penuh dan tajaan yang kukuh daripada pelbagai pihak yang terlibat.


Kisah dan Sejarah Orang Melayu Sarawak

Siapakah orang Melayu Sarawak? Adakah mereka sama seperti orang Melayu yang lain? Persoalan ini menjadi tanda tanya bukan sahaja bagi orang Melayu dari luar Sarawak, malah orang Melayu Sarawak itu sendiri. Semua tahu bahawa umumnya orang Melayu itu pada awalnya merupakan bangsa yang berhijrah dari Tonkin, kawasan di antara utara Vietnam dengan selatan China. Spekulasi Melayu datang dari Tonkin ini semakin kuat apabila terdapat persamaan perkataan dalam kalangan masyarakat tempatan, tumbuhan dan juga binatang di wilayah tersebut dengan wilayah Nusantara.

Istilah Melayu telah lama muncul dalam sejarah Melayu sejak abad ke-7 menerusi tulisan I-Tsing pada tahun 648 Masihi semasa beliau berada di Sumatera. Hal ini dapat dilihat bahawa istilah Melayu yang terawal bersumberkan dari Sumatera dan akar Melayu berpusat di Sumatera. Kewujudan karya agung pula turut menggunakan istilah Melayu dalam karya masing-masing seperti yang terdapat dalam Negarakartagama dan Sejarah Melayu. Walaupun terdapat banyak spekulasi dan cerita berkenaan dengan orang Melayu di Tanah Melayu khususnya, namun tidak banyak yang mengetengahkan cerita atau sejarah berkenaan dengan asal-usul orang Melayu Sarawak.

Sarawak
Sarawak merupakan sebuah negeri terbesar yang ada di Malaysia yang terletak di wilayah barat di Pulau Borneo. Sarawak turut dikenali sebagai Bumi Kenyalang yang juga merupakan inspirasi jata rasmi negeri tersebut. Di Sarawak, masih terdapat banyak cerita sejarah yang belum dirungkai oleh para sejarawan disebabkan oleh kurangnya penulisan berkaitan sejarah dan hal ini termasuklah sejarah berkenaan asal-usul orang Melayu Sarawak.

Terdapat pelbagai usaha yang dilaksanakan dalam merungkai sejarah asal-usul orang Melayu Sarawak oleh beberapa pengkaji tempatan. Usaha ini haruslah diberikan pengiktirafan kerana dengan usaha mereka, kita dapat mengetahui berkenaan kewujudan masyarakat di sesuatu kawasan tersebut. Hal ini bukan sahaja dapat menambah dan mengembangkan sejarah negara, malah dapat menarik perhatian para pengkaji asing untuk mengetahui dan mengkajinya dengan lebih lanjut dan terperinci.

Asal Usul Melayu Sarawak
Asal usul orang Melayu Sarawak masih lagi menjadi persoalan utama buat kita semua. Namun begitu, terdapat sumber sejarah terawal yang ditulis oleh orang peribumi dalam memperakukan asal usul bangsa Melayu Sarawak. Sumber sejarah terawal tersebut ialah Hikayat Sarawak yang ditulis pada tahun 1932. Hikayat ini menyatakan bahawa orang Melayu Sarawak merupakan sebahagian daripada rumpun Melayu Nusantara yang lebih luas.

Maksud rumpun Melayu Nusantara yang lebih luas ialah orang Melayu Sarawak berasal dari pelbagai negeri merangkumi Melayu Brunei yang berasal dari Johor dan ada juga yang datang secara langsung dari Minangkabau. Terdapat juga kemungkinan atau kepercayaan bahawa orang Melayu Sarawak mempunyai kaitan atau susur galur dari Mongolia yang bercampur baur dengan bangsa-bangsa lain seperti bangsa Arab dan India. Kedatangan bangsa-bangsa lain ini kebiasaannya dikaitkan dengan aktiviti perdagangan seperti menjalankan aktiviti jual beli dan berkahwin dengan penduduk tempatan serta menetap di kawasan tersebut.

Walau bagaimanapun, terdapat satu teori atau aliran yang percaya bahawa orang Melayu sememangnya berasal dari Sarawak dan bukannya berhijrah dari kawasan lain. Orang Melayu Sarawak merupakan penghuni asal negeri Sarawak bersama-sama dengan kaum peribumi yang lain, yakni sama seperti orang Melayu yang menetap di Brunei, Sabah, Semenanjung Malaysia dan Indonesia.

Terdapat juga kepercayaan bahawa orang Melayu Sarawak merupakan keturunan daripada Datu Merpati Jepang dari Jawa atau Minangkabau dan Abang Gudam dari Sumatera. Kepercayaan-kepercayaan ini wujud hasil daripada cerita lisan masyarakat tempatan di Kuching, khasnya golongan Melayu Perabangan yang sering dikaitkan dengan Datu Merpati Jepang dan anak lelakinya, Merpati Jepang.

Petempatan Orang Melayu Sarawak
Dalam peradaban Melayu Sarawak, terdapat unsur pengaruh daripada zaman kegemilangan Empayar Majapahit yang membawa kepada penaklukan Borneo. Hal ini dikatakan sedemikian kerana terdapat tiga nama tempat di Borneo sewaktu berada di bawah kuasa pemerintahan empayar Majapahit yang dianggap mempunyai nama yang sama dengan nama beberapa tempat di Sarawak pada hari ini seperti Sawaku, Melano dan Kalaka.

Kewujudan tempat-tempat ini telah berjaya membuktikan kewujudan permulaan peradaban manusia di Sarawak. Kemunculan tempat-tempat ini juga adalah sejajar dengan kewujudan politi-politi awal di Alam Melayu seperti Lembah Bujang di Kedah pada abad ke-4, Kuala Selinsing di Perak dan Kan-t’o-li di Sumatera pada abad ke-5, Srivijaya dan Melayu Jambi pada abad ke-7, Surabaya dan Tuban di Jawa Timur pada abad ke-11, Melaka pada abad ke-15 dan Aceh pada abad ke-17.

Walaupun tidak banyak maklumat yang diketahui berkenaan penempatan yang dinyatakan, namun dalam cerita-cerita sastera masyarakat Melayu Sarawak ada menyatakan bahawa penempatan awal Orang Melayu Sarawak adalah di Muara Tebas, Santubong dan Tanjung Sipang.

Selain itu, agak sukar untuk kita mempercayai cerita sastera ataupun cerita dongeng yang lazimnya diperkatakan oleh masyarakat Melayu tetapi terdapat bukti arkeologi yang menunjukkan kewujudan penempatan dan pelabuhan khususnya di Santubong.

Antara bukti yang dijumpai termasuklah wang syiling China bertarikh 600 sebelum Masihi dan 112 sebelum Masihi serta serpihan tembikar China yang bertarikh 588 Masihi yang membuktikan kewujudan petempatan dari abad sebelum Masihi hingga abad ke-6 Masihi. Bukti-bukti ini menunjukkan bahawa penempatan orang Melayu Sarawak pada zaman itu telah berkembang daripada sebuah perkampungan menjadi sebuah pusat perdagangan yang maju di Kepulauan Melayu.

Pengaruh Kerajaan Luar
Selain itu, terdapat juga pengaruh Kerajaan Brunei dalam kalangan orang Melayu Sarawak. Hal ini dapat dilihat dalam aspek peranan mereka dipertingkatkan bagi mentadbir wilayah-wilayah dalam empayar Brunei. Sebagai contoh, terdapat tiga ketua orang Melayu yang mempunyai kuasa untuk memerintah Sarawak yang terdiri daripada Datu Patinggi, Datu Bandar dan Datu Temenggung. Mereka merupakan pemerintah yang memainkan peranan yang besar dalam menjaga kebajikan penduduk dan mengutip cukai.

Rentetan itu, dapat dilihat bahawa strata paling tinggi dalam masyarakat Melayu Sarawak ialah golongan Melayu Perabangan. Mereka menggunakan gelaran “Abang” bagi kaum lelaki dan gelaran “Dayang” bagi kaum wanita pada pangkal nama mereka. Namun disebabkan wujud pengaruh Kerajaan Brunei dalam kalangan masyarakat Melayu Sarawak, maka terdapat juga gelaran “Pengiran”, “Awang”, “Awangku” dan “Dayangku” pada pangkal nama sesetengah orang Melayu Sarawak. Di samping itu, terdapat juga pengaruh Arab Islam di Sarawak yang kesannya terhasillah gelaran seperti “Sharip”, “Tunku”, “Wan” dan “Sharifah” pada pangkal nama penduduk Sarawak.

Pekerjaan Orang Melayu Sarawak
Orang Melayu Sarawak kebiasaannya terlibat dalam aktiviti perdagangan, perikanan, pertanian dan pertukangan. Mereka menjalankan aktiviti perdagangan secara dalaman dengan penduduk pedalaman seperti orang Iban dan Kayan serta masyarakat yang menetap di seberang laut. Sewaktu berlayar di laut, orang Melayu Sarawak membawa bersama-sama barang dagangan seperti kain, ikan dan garam untuk ditukarkan dengan barangan hasil hutan yang dijual oleh masyarakat lain. Manakala gelaran “Nakhoda” kebiasaannya digunakan bagi mencerminkan bahawa identiti diri mereka merupakan para pedagang Melayu Sarawak pada zaman itu.

Orang Melayu Sarawak juga terlibat dalam aktiviti perikanan. Kebanyakan penempatan orang Melayu Sarawak berada di pesisir pantai dan hal memudahkan mereka untuk melibatkan diri dalam aktiviti nelayan. Kawasan seperti Santubong, Sematan, Pasir Pandak, Buntal, Muara Tebas dan Bako merupakan kawasan penangkapan ikan utama bagi penduduk Melayu Sarawak. Dalam menjalankan aktiviti perikanan ini, orang Melayu Sarawak telah mencipta beberapa peralatan atau teknologi bagi memudahkan pekerjaan mereka. Antara contoh peralatan dan teknologi tersebut termasuklah jala siar, jala laut, pento, ranto, belat dan bumboo yang merupakan peralatan tradisional orang Melayu Sarawak untuk menangkap ikan.

Orang Melayu Sarawak juga melibatkan diri dalam aktiviti pertanian dengan menanam pelbagai hasil tanaman seperti kelapa, padi huma dan buah-buahan tropika. Dalam kegiatan pertukangan pula, orang Melayu Sarawak terlibat dalam pembinaan kapal dan perahu untuk digunakan dalam aktiviti perikanan. Hal ini sama seperti orang Melayu di Semenanjung Malaysia yang turut mencipta peralatan untuk memudahkan pekerjaan mereka dalam urusan mencari rezeki. Pembuatan kapal yang besar dengan kehalusan kerja-kerja pertukangannya dipuji dan diakui sendiri oleh James Brooke selaku pemerintah negeri tersebut pada suatu ketika dahulu.

Kesimpulannya, sejarah berkaitan dengan orang Melayu Sarawak masih lagi kurang ditonjolkan dan diketengahkan. Oleh hal yang demikian, semoga penulisan ini dapat menyumbang sedikit sebanyak maklumat dan ilmu pengetahuan berkenaan dengan orang Melayu Sarawak. Hakikatnya, orang Melayu Sarawak mempunyai pelbagai asal keturunan dan bukannya berasal daripada keturunan yang sama.


Berhibur Sambil Menimba Ilmu Pengetahuan di Festival Buku Langkawi 2023

Untuk mendapatkan maklumat terkini, ikuti kami melalui Telegram

Langkawi – Pada 23 hingga 27 Februari lalu, telah berlangsungnya Festival Buku Langkawi 2023 di Langkawi Fair Shopping Mall, Kuah, Langkawi. Majlis tahunan ini diusahakan bagi meraikan musim cuti persekolahan dan pada masa yang sama dapat memberi peluang kepada penduduk setempat untuk mendapatkan bahan bacaan terkini merangkumi pelbagai genre daripada pelbagai penerbit dan penjual. Majlis pelancaran dirasmikan oleh Ahli Majlis Kerajaan Kedah Darul Aman merangkap Pengerusi Perbadanan Perpustakaan Awam Kedah, Yang Berhormat (YB) Encik Mohd Firdaus Ahmad.

Selain jualan buku, pelbagai aktiviti telah diadakan. Antara aktiviti hiburan yang dilaksanakan termasuklah seperti persembahan nyanyian oleh The Commitment Band, persembahan kanak-kanak dan maskot bertajuk “Anak-Anak Riang, Perpaduan Terbilang”, perkongsian tentang doodle art yang bertajuk “My Inspiration” oleh Elisha Huda, persembahan pentas “santai seni pentas” oleh Persatuan Teater Alor Setar, persembahan nyanyian oleh artis Along Zaimi Mentor dan aktiviti cabutan bertuah. Selain itu, turut diadakan aktiviti santai seperti pertandingan mewarna keluarga dan maskot dengan tema “Ceria Cuti Sekolah” serta pertandingan gubahan kreatif (gubahan coklat).

Sepanjang festival berlangsung, program-program perkongsian seperti bicara dan ceramah turut diadakan bagi menambah ilmu pengetahuan serta perkongsian dengan topik khas kepada penduduk dan pengunjung. Antaranya seperti program wacana sasterawan dengan tajuk “Saujana Kata Sasterawan” oleh Sasterawan Negara, Dato’ Rahman Shaari dan bicara buku karya penulis Angkatan Sasterawan Nasional Kedah (ASASI) oleh Sanusi Daud dan Dr. Husairi Hussin,

Di samping itu, turut berlangsung pelancaran buku penulis Utara merangkumi Nur di Ufuk Timur karya Zarida Rasdi, Berkongsi Takdir karya Hasan Baseri Budiman, Fragmen Memori di Daerah Sepi karya Rosnani Ahmad, Pulau Kasih karya Zainol Idris dan Luka Rindu karya Zaidin Abadi serta bicara sukan dengan tema “Sembang Bola” bersama-sama legenda bola sepak negeri Kedah, Ahmad Fauzi Shaari (Pak Long) dan Shafizan Hashi (Pelam).

Selain itu, bersempena Festival Buku Langkawi 2023 turut diadakan ceramah agama bertemakan “Bila Hati Mati” oleh Ustaz Mahi Raja, wacana bahasa bertajuk “Berkarya Berbahasa” oleh Munsyi Dewan Bahasa dan Pustaka, Munsyi Mohamad Musip, bicara tokoh dengan tajuk “Jenayah dan Keselamatan Komuniti” oleh Pengarah Jabatan Siasatan Jenayah Narkotik Polis Diraja Malaysia, CP Datuk Seri Ayob Khan Mydin Pitchay dan Ceramah Inspirasi dengan tema “Inspirasi OKU: Yakin Boleh” oleh penerima Anugerah Cemerlang OKU Kebangsaan, Mohd Sukur Ibrahim.

Festival Buku Langkawi dianjurkan oleh Kerajaan Negeri Kedah dan Perbadanan Perpustakaan Awam Kedah dengan kerjasama Majlis Perbandaran Langkawi Bandaraya Pelancongan (MPLBP), Lembaga Pembangunan Langkawi (LADA), Pejabat Daerah dan Tanah Langkawi, Jabatan Pendidikan Negeri Kedah, Kementerian Perpaduan Negara, Jabatan Penerangan Malaysia, Jabatan Kerja Raya dan Langkawi Fair Shopping Mall.

Festival ini turut mendapat sokongan daripada rakan strategik daripada Majlis Buku Kebangsaan Malaysia, Persatuan Penerbit Buku Malaysia (MABOPA) serta perpustakaan setiap negeri. Pengisian aktiviti sepanjang festival ini turut disiarkan secara langsung menerusi laman Facebook Perbadanan Perpustakaan Awam Kedah.


Lagu Inilah Masanya, Cuti-Cuti Malaysia Menyeru Rakyat Malaysia Menyokong Industri Pelancongan Domestik

Putrajaya – “Inilah Masanya, Cuti-Cuti Malaysia” merupakan lagu kempen terbaharu Tourism Malaysia untuk menyeru rakyat Malaysia supaya terus memberikan sokongan kepada industri pelancongan domestik.

Menteri Pelancongan, Seni dan Budaya, YB Dato’ Sri Tiong King Sing berkata, slogan “Inilah Masanya” memanifestasikan satu seruan kepada rakyat Malaysia untuk terus memberikan sokongan kepada industri pelancongan domestik agar terus berdaya tahan tatkala berdepan dengan krisis pandemik COVID-19.

“Selain berlari santai sambil menghirup udara segar, program ini secara tidak langsung dapat mempromosikan gaya hidup sihat dalam kalangan penduduk tempatan dan pelancong menerusi aktiviti sukan, rekreasi, seni dan kebudayaan,” kata YB Dato’ Sri Tiong King Sing sewaktu menyempurnakan majlis pelancaran lagu kempen “Inilah Masanya, Cuti-Cuti Malaysia” dan acara larian santai sempena sambutan Hari Wilayah Persekutuan.

Tambah beliau, menerusi kempen ini, diharapkan lebih ramai rakyat Malaysia melakukan pergerakan melancong merentasi pelbagai negeri dan sekali gus menyumbang kepada pertumbuhan ekonomi setempat.

Lagu “Inilah Masanya, Cuti-Cuti Malaysia” didendangkan buat pertama kali secara langsung oleh penyanyi Nik Qistina. Lagu tersebut merupakan hasil gubahan komposer Ananth Kumar dan lirik nukilan James Boyle. Video lagu ini boleh ditonton di https://youtu.be/t4TrhUIjSWQ.

Kempen “Inilah Masanya, Cuti-Cuti Malaysia” memfokuskan kepada segmen keluarga dan golongan milenial dengan mengetengahkan tema produk dan destinasi pelancongan berteraskan keseronokan keluarga, eko pelancongan dan kembara, pulau dan pantai, segmen beli-belah serta budaya dan warisan.

Selain pelancaran kempen “Inilah Masanya, Cuti-Cuti Malaysia”, acara larian santai anjuran Tourism Malaysia dengan kerjasama Persatuan Rekreasi Wilayah Malaysia (PRWIM) juga diadakan bersempena sambutan Hari Wilayah Persekutuan pada tahun ini. Seramai 5302 peserta telah mengesahkan penyertaan dalam larian sejauh 7 kilometer menggunakan laluan Pagi Bebas Kenderaan Kuala Lumpur (Kuala Lumpur Car-Free Morning) bagi kategori individu dan keluarga.

Pelepasan para peserta telah disempurnakan oleh Menteri Pelancongan, Seni dan Budaya, YB Dato Sri Tiong King Sing. Turut hadir ialah Pengarah Eksekutif (Pengurusan) Dewan Bandaraya Kuala Lumpur, Tuan Khairul Anuar Mhd Juri yang mewakili Datuk Bandar Kuala Lumpur; Ketua Setiausaha Kementerian Pelancongan, Seni dan Budaya (MOTAC), Datuk Hajah Saraya Arbi serta Ketua Pengarah Tourism Malaysia, Dato’ Haji Zainuddin Abdul Wahab.

Sambutan Hari Wilayah Persekutuan juga diserikan dengan program Pameran Santai @ Kuala Lumpur ‘’Me & Mycity’’ di Dataran Merdeka yang menawarkan penjualan pelbagai pakej pelancongan yang menarik. Antara pempamer yang menyertai astaka Tourism Malaysia pada kali ini ialah Menara Kuala Lumpur, Persatuan Spa Malaysia (AMSPA), C’woks Design (Batik Tulis), Premiera Hotels & Resort serta Farhan Travel & Tours.

Selain itu, terdapat pelbagai aktiviti menarik menanti para pengunjung seperti demonstrasi batik dan terapi spa yang turut ditawarkan oleh para penggiat industri.


Pesta Angin Timur Perlis Menyemarakkan Aktiviti Kebudayaan, Kesenian dan Warisan Tempatan

Untuk mendapatkan maklumat terkini, ikuti kami melalui Telegram

Kuala Lumpur – Pesta Angin Timur Perlis yang dianjurkan sejak tahun 2011 kini bakal diadakan semula pada tahun ini bermula 3 hingga 5 Mac 2023, pukul 10 pagi hingga 11 malam bertempat di Kampung Sungai Padang, Simpang Ampat, Perlis.

Hal ini turut dijelaskan oleh Saifulkhairi Ahmad yang merupakan Penolong Pengarah Kanan, Bahagian Pengembangan Seni dan Budaya, Jabatan Kebudayaan dan Kesenian Negara (JKKN) dalam temu bual rancangan Selamat Pagi Malaysia anjuran Radio Televisyen Malaysia (RTM) baru-baru ini bagi mengupas topik “Pesta Angin Timur Perlis 2023”.

Saifulkhairi Ahmad membuka tirai bicaranya dengan menjelaskan tentang latar belakang berkenaan penganjuran Pesta Angin Timur Perlis. Menurut beliau, pesta tersebut mula dianjurkan pada tahun 2011 dan masih diteruskan hingga kini yang melibatkan kerjasama antara Kerajaan Persekutuan dengan Kerajaan Negeri Perlis. Kerajaan persekutuan diterajui oleh Kementerian Pelancongan Seni dan Budaya (MOTAC) dan diselaraskan oleh JKKN serta pengoperasian dilaksanakan oleh Majlis Kebudayaan Negeri Perlis. Manakala peringkat negeri Perlis pula mendapat kerjasama daripada Kerajaan Negeri Perlis dan agensi-agensi di bawahnya.

“Program ini sebenarnya dijenamakan bersempena dengan peredaran musim sejuk kepada musim panas yang dibawa oleh angin dari sebelah timur ke negeri Perlis. Selepas menuai padi, sementara menunggu petak sawah digenangi dengan air, maka waktu itulah kita mengadakan Pesta Angin Timur,” ujar Saifulkhairi Ahmad.

“Penganjuran Pesta Angin Timur bagi tahun 2023 akan dilaksanakan di Kampung Sungai Padang, Simpang Ampat Perlis. Kawasan kampung ini sememangnya sangat indah, ada sawah padi, pantai dan kita boleh melihat pelbagai aktiviti masyarakat kampung yang sangat unik untuk ditonjolkan,” kata Saifulkhairi Ahmad.

Jelas beliau lagi, matlamat utama penganjuran pesta ini adalah untuk mempromosikan dan menyemarakkan aktiviti kebudayaan, kesenian dan warisan tempatan kepada pelancong domestik dan pelancong antarabangsa di samping mempromosi industri pelancongan di negeri Perlis serta meningkatkan kefahaman dan apresiasi seni budaya kepada segenap lapisan masyarakat ke arah pembentukan perpaduan bangsa yang harmoni sesuai dengan hasrat Malaysia Madani.

Saifulkhairi Ahmad turut menjelaskan bahawa pelbagai aktiviti bakal diadakan dalam pesta tersebut. Antaranya termasuklah larian angin timur (larian di atas batas-batas bendang), pertandingan lumba kerbau besi, pertandingan menangkap itik, pertandingan menggagau ikan, pertandingan ayam serama cantik dan penganjuran “Kenduri Rakyat” yang menerapkan nilai-nilai murni dalam kehidupan seharian dan bermasyarakat.

Di samping itu, banyak elemen baharu telah direncanakan untuk diketengahkan kepada para pengunjung yang merangkumi 34 acara secara keseluruhan seperti pertandingan Jerami Ikon, pameran Motor Home, pameran lori berhias, pertandingan kenderaan 4×4 di bendang, demonstrasi memanah berkuda, pertandingan dangau tradisional kreatif, pertandingan melukis dan banyak lagi.

Pada akhir sesi temu bual, Saifulkhairi Ahmad menyatakan bahawa pihak jawatankuasa penganjur Pesta Angin Timur Perlis 2023 sangat berbesar hati dengan kesudian Duli Yang Teramat Mulia (DYTM) Tuanku Syed Faizuddin Putra Ibni Tuanku Syed Sirajuddin Jamalullail, Raja Muda Perlis dan DYTM Tuanku Hajah Lailatul Shareen Akashah Khalil, Raja Puan Muda Perlis yang berkenan mencemar duli untuk menyempurnakan majlis perasmian yang dijadualkan pada 5 Mac 2023, jam 5 petang. Beliau juga mengalu-alukan kehadiran orang ramai untuk berkunjung ke negeri Perlis pada 3 hingga 5 Mac 2023 bagi memeriahkan lagi Pesta Angin Timur 2023 yang menyediakan pelbagai pengisian.